39,100 Frontliners Di Sabah Akan Terima Vaksin Fasa Pertama

KOTA KINABALU: Seramai 39,100 orang petugas barisan hadapan di Sabah akan menerima vaksinasi Covid-19 fasa pertama apabila bekalan vaksin tersedia kelak.

Menteri Kerajaan Tempatan dan Perumahan, Datuk Seri Panglima Masidi Manjun berkata, walaupun pemimpin negeri tersenarai sebagai penerima vaksinasi Covid-19 fasa pertama namun, ia bergantung kepada ketetapan Kementerian Kesihatan Malaysia (KKM).

Beliau berkata, sekiranya KKM menetapkan pemimpin-pemimpin negeri seperti Ahli Parlimen dan Ahli Dewan Undangan Negeri (ADUN) diberi keutamaan kerana pemimpin bertugas melawat kawasan maka, pemimpin bersedia untuk menerimanya.

Untuk penerima vaksinasi fasa pertama, apa yang penting adalah petugas barisan hadapan kerana itu adalah prinsip asas yang telah ditetapkan.

Mengenai saranan meminta semua pelajar menjalani saringan Covid-19 sebelum memulakan persekolahan, Masidi berkata, perkara itu hanya saranan dan bukanlah satu kewajipan.

Sekiranya semua pelajar perlu menjalani saringan Covid-19, Jabatan Kesihatan Negeri Sabah (JKNS) tidak akan dapat menampung kapasiti pemeriksaan untuk keseluruhan pelajar.

“Dengan itu, satu pendekatan yang lebih baik diperlukan untuk memastikan pelajar-pelajar membawa risiko jangkitan yang minima apabila memulakan sesi persekolahan kelak.

“Dalam masa yang sama, ibu-bapa dan penjaga juga disaran supaya sentiasa membuat pengawasan terhadap gejala ke atas anak-anak mereka, dan mendapatkan pemeriksaan dan rawatan segera di klinik kesihatan sekiranya bergejala,” katanya dalam sidang media mengenai perkembangan semasa Covid-19 negeri Sabah, hari ini.

Tambahnya, saranan yang diberikan itu juga bukan bermaksud untuk menambah bebanan kewangan ibu bapa kepada pelajar.

Untuk saringan Covid-19 bagi pelajar Sijil Pelajaran Malaysia (SPM) dan Sijil Tinggi Persekolahan Malaysia (STPM) pula, ia hanya membabitkan pelajar yang tinggal di asrama.

Berdasarkan surat pekeliling daripada Pengarah Kesihatan Negeri Sabah Datuk Dr Christina Rundi pada 12 Jan, arahan saringan Covid-19 itu hanya tertakluk kepada pelajar-pelajar yang tinggal di asrama sekolah sahaja. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perintah Berkurung ESSZONE Lanjut Hingga 1 Disember

KOTA KINBALU: Perintah berkurung di kawasan perairan dalam Zon Selamat Timur Sabah (ESSZONE) yang berakhir esok, dilanjutkan sehingga 1 Disember ini.

Pesuruhjaya Polis Sabah, Datuk Hazani Ghazali berkata, ia membabitkan perairan Tawau, Semporna, Kunak, Lahad Datu, Kinabatangan, Sandakan dan Beluran.

Katanya, orang ramai yang tinggal di kawasan berkenaan dilarang menghampiri atau berada di kawasan diisytihar antara 6 petang hingga 6 pagi.

“Perintah ini diteruskan bagi memastikan kawasan perairan berkenaan tidak diceroboh pengganas yang mengancam keselamatan sama ada penduduk, penyelidik antarabangsa mahupun pelancong asing.

“Maklumat mendedahkan kumpulan yang menjalankan kegiatan Kidnapping For Ransom (KFR) dan kumpulan Abu Sayyaf masih cuba menceroboh ke kawasan ini untuk melakukan penculikan dan lain-lain jenayah rentas sempadan,” katanya dalam kenyataan, hari ini.

Hazani berkata, perintah berkurung itu juga bagi menjamin keselamatan dan kesejahteraan rakyat Sabah yang menjadi pengguna perairan dan rakyat berada di kawasan daratan ESSZONE.

Katanya, ia juga akan memudahkan penguatkuasaan dan pemantauan terhadap pergerakan bot serta menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan.

“Saya juga memberi kuasa kepada semua Ketua Polis Daerah di ESSZONE bagi mengeluarkan permit kepada pemohon layak bagi tujuan aktiviti perikanan atau ada keperluan mendesak untuk melalui kawasan perintah berkurung itu,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pendaftaran GRS Berdepan Halangan, Kata Jeffrey

KOTA KINABALU: Gabungan Rakyat Sabah (GRS), yang ketika ini mentadbir negeri, masih belum didaftarkan sebagai entiti politik kerana tidak semua pihak yang terlibat berminat dengan idea itu, kata Timbalan Pengerusinya Jeffrey Kitingan.

Kitingan, yang juga Presiden Parti Solidariti Tanah Airku (STAR), berkata pihaknya sebelum ini ditugaskan untuk membuat pendaftaran itu dan telah berusaha untuk berbuat demikian sejak tahun lalu namun masih belum dapat melaksanakannya.

“Kami benar-benar bersetuju dengan idea itu dan kami sebenarnya telah melakukan bahagian kami

“Kami telah mengambil inisiatif untuk mendaftarkan gabungan itu (tetapi) kami memerlukan persetujuan parti lain – mereka mesti bersetuju” katanya kepada FMT, bercakap bagi pihak STAR.

GRS terdiri daripada Perikatan Nasional (Bersatu, PAS, STAR, SAPP dan Gerakan), Barisan Nasional (Umno, PBRS, MCA dan MIC) dan Parti Bersatu Sabah (PBS).

Kitingan bagaimanapun enggan mengulas apabila ditanya sama ada terdapat mana-mana pihak dalam gabungan itu yang tidak berminat dengan idea itu.

“Sekarang (ADUN Usukan Umno Sabah) Salleh Said Keruak telah mengemukakannya, saya minta parti (lain) memberi sokongan kerana kita sebenarnya sudah lama menunggu perkara ini.”

Salleh yang juga bendahari GRS berkata, GRS perlu didaftarkan secara rasmi demi kepentingan meletakkan gabungan politik itu di landasan yang kukuh.

Ketua Umno Sabah Bung Moktar Radin, yang juga Timbalan Pengerusi GRS, berkata perkara itu perlu dibincangkan terlebih dahulu dalam kalangan pemimpin parti komponen.

“Kita kena dengar apa kata pemimpin parti. Walaupun kami telah mendaftar (GRS), apakah objektifnya?” tanya Bung.

Katanya, jika ia memberi perkhidmatan yang baik kepada rakyat Sabah, pihaknya tiada bantahan dan akan memperhalusi perkara itu dan memutuskan hala tujunya.

Kitingan bagaimanapun merasakan adalah penting untuk mendaftarkan GRS sebelum pilihan raya akan datang.

“Maka orang akan tahu kami parti tempatan. Kita boleh bersatu di bawah satu kain rentang, menjadi lebih kuat dan kita semua boleh menggunakan logo yang sama (untuk bertanding),” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRN Johor: ‘Jual Undi RM200, RM500 Tak Akan Jadikan Kita jutawan’, Shafie Ungatkan Pengundi

JOHOR : Presiden Warisan, Shafie Apdal menggesa rakyat Johor untuk tidak menjual atau menerima tawaran beli undi dari mana-mana pihak kerana ia tidak akan mengubah kedudukan mereka.

Ketika kempen pilihan raya negeri (PRN) Johor memasuki minit-minit terakhir, Shafie berkata pengundi seharusnya memilih pemimpin yang berintegriti dan memainkan peranan semak dan imbang bagi memastikan ketelusan pemerintahan dapat dicapai.

“Jangan jual undi ini, (kalau) orang nak bagi RM200, RM500 (itu) tidak akan jadikan kita jutawan.

“Esok orang bagi kita RM500 kita jadi jutawan, kemiskinan terhakis, kebuluran terhapus dengan duit RM500, itu tidak boleh menjamin masa depan cucu, anak kita, masa depan negara Malaysia,” katanya ketika menyampaikan Amanat Presiden Parti Warisan yang disiarkan secara langsung di Facebook hari ini.

Pada PRN Johor esok, Warisan bertanding di enam kerusi di Dewan Undangan Negeri (DUN) iaitu Pekan Nanas, Bekok, Mahkota, Johor Jaya, Bukit Batu dan Permas.

Kata Shafie lagi, Warisan tidak akan memberi habuan untuk memilih calon mereka namun pada masa yang sama menyeru pengundi untuk memilih calon terbaik untuk negeri Johor.

“Saya merayu tapi saya tak paksa, tiada paksaan kerana kita beramal, tiada harus paksaan pada umat… Tak harus seorang wakil rakyat paksa dengan habuan duit untuk mengundi. Kita beramal nak cari keredhaan.

“Saya merayu undilah calon-calon yang bermaruah, calon-calon bermartabat, ada integriti, calon-calon YB (Yang Berhormat) ada semak imbang,” katanya. – FMT


Lebih 7,000 Pengunjung Meriahkan Sambutan Tahun Baru Cina Peringkat Negeri Sabah

KOTA KINABALU, 26: Rumah Terbuka Tahun Baharu Cina peringkat negeri Sabah meriah dengan kehadiran lebih 7,000 pengunjung pelbagai kaum yang menggambarkan kepelbagaian dalam kesatuan di negeri ini.

Turut memeriahkan majlis di Dewan Hakka, Tanjung Lipat di sini  ialah Yang Dipertua Negeri Sabah Tun Juhar Mahiruddin bersama isteri Toh Puan Norlidah RM Jasni diiringi Ketua Menteri, Datuk Seri Mohd Shafie Apdal bersama isteri, Datin Seri Shuryani Shuaib

Berbagai acara seperti nyanyian dan tarian singa turut dipersembahkan sebagai hiburan kepada para pengunjung.

Sementara itu, Mohd Shafie dalam ucapannya berkata perayaan seumpama itu yang disambut setiap tahun akan menyemarakkan lagi kebersamaan dan penerimaan masyarakat berbilang kaum di Sabah.

“Perayaan ini menjadi landasan untuk mengeratkan ikatan perpaduan dalam kalangan rakyat di Sabah. Manakala perbezaan dalam kepelbagaian budaya itu menjadikan masyarakat negeri ini lebih mengenali antara satu sama lain.

“Sesebuah negeri tidak akan membangun jika sentiasa menimbulkan masalah berkaitan kaum dan agama, sebaliknya kita bercerita bagaimana mahu membangunkan negeri ini dengan lebih baik,” katanya.

Beliau berkata masyarakat Cina memainkan peranan penting dari segi pembangunan ekonomi dan perniagaan serta menarik pelabur asing ke Sabah.

“Oleh itu kerajaan komited untuk memastikan tiada siapa suku kaum di Sabah yang akan diabaikan. Kita perlu bersatu untuk membangunkan negeri demi masa depan anak-anak kita.

“Saya juga menyeru semua rakyat di negeri ini untuk terus memberikan sokongan kepada kerajaan agar usaha membangunkan negeri ini dapat dilaksanakkan dengan baik,” tambahnya.


Pembayaran Fasa Kedua BPN Dibuat Mulai 4 Mei Ini – Menteri Kewangan

KUALA LUMPUR: Pembayaran Fasa kedua Bantuan Prihatin Nasional untuk golongan B40 dan M40 melibatkan isi rumah dan individu bujang akan dilakukan bermula 4 Mei ini.

Pembayaran membabitkan peruntukan berjumlah RM5.63 bilion itu akan memberi manfaat kepada 8.3 juta isi rumah.

Terbaru, Menteri Kewangan, Tengku Datuk Seri Zafrul Abdul Aziz memberitahu bahawa fasa kedua BPN akan mula dilakukan pada 4 Mei ini.

Menerusi BPN, kerajaan menggariskan empat kategori penerima bantuan.

Kategori pertama adalah kira-kira 4 juta isi rumah berpendapatan bulanan RM4,000 dan ke bawah yang akan menerima bantuan RM1,600 dengan bayaran RM1,000 akan dibayar pada 6 April dan baki RM600 pada Mei.

Bagi kategori kedua, hampir 1.1 juta isi rumah yang berpendapatan lebih RM4,000 hingga RM8,000 akan menerima bayaran RM1,000 membabitkan bayaran RM500 6 April dan baki RM500 bulan depan.

Kategori ketiga adalah sekitar 3 juta individu bujang berusia 21 tahun ke atas dan berpendapatan bulanan RM2,000 dan ke bawah yang akan menerima RM800 dengan bayaran RM500 untuk fasa pertama dan baki RM300 pada fasa kedua bulan depan.

Kategori keempat adalah 400,000 individu bujang berusia 21 tahun ke atas yang berpendapatan bulanan lebih RM2,000 hingga RM4,000 yang menerima RM500 membabitkan bayaran sebanyak RM250 akan dibuat bermula 6 April dan baki RM250 pada Mei.

Pembayaran Fasa ke-2 BPN dibuat mulai 4 Mei 2020 – Menteri Kewangan @tzafrul_aziz #PRIHATIN #PKP #COVID19 pic.twitter.com/PeRjZNdFdX


Sabah Ambil Inisiatif Buat ‘Pinjaman Vaksin’ 99,400 Dos Pfizer Dari Sarawak

KUALA LUMPUR: Kerajaan Sabah mengambil inisiatif melakukan ‘pinjaman vaksin’ daripada kerajaan Sarawak menerusi penghantaran 99,400 dos vaksin Pfizer, melalui penerbangan logistik, hari ini.

Bahagian Perhubungan Awam Tentera Udara Diraja Malaysia dalam kenyataannya, berkata penerbangan itu membabitkan pinjaman vaksin daripada kerajaan Sarawak yang diperoleh dari Kuching, Sibu dan Bintulu untuk dibawa ke Tawau, Sabah.

“Pemindahan vaksin ini adalah sebahagian daripada usaha kerajaan Sabah dalam meningkatkan pemberian vaksin dalam kalangan rakyat bagi mencapai sasaran imunisasi kelompok 80 peratus rakyat negeri itu menjelang Oktober depan,” katanya memetik laporan Harian Metro.

Kenyataan itu berkata, pesawat angkut C130 dari Pangkalan Udara Labuan dikendalikan juruterbang TUDM, Mohamad Zulkarnain Johari bersama pembantu juruterbang Owi Wei Lunn, jurutera penerbangan Mohd Azlan Mohd Ali dan jurumalim Muhammad Haikal Rasdi

Turut menyertai misi terbabit, Kuartermaster Udara iaitu Freddie Francis Biren dan Ridzuan Karmusakar, tiba pada 11.30 pagi di Pangkalan Udara Kuching.

Katanya, pesawat berlepas dari Pangkalan Udara Kuching pada 12.30 tengah hari dan membuat pengambilan vaksin di Lapangan Terbang Sibu dan Lapangan Terbang Bintulu, sebelum meneruskan penerbangan ke Lapangan Terbang Tawau dan tiba pada 4.30 petang, seterusnya diserahkan kepada jabatan kesihatan Sabah.

“Peranan TUDM khususnya dalam sokongan logistik melalui penghantaran udara bagi membantu negara menangani Covid-19 dilaksanakan berterusan sejak wabak melanda negara pada Mac tahun lalu, terutama ketika pesawat komersial terpaksa menghentikan operasi penerbangan,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 4,690 Kematian Baru Dicatatkan Dalam Tempoh 24 Jam

PARIS: Sehingga semalam, jumlah kematian di seluruh dunia akibat COVID-19 meningkat kepada 68,125 orang, menurut laporan yang dikumpulkan oleh AFP daripada sumber rasmi.

Lebih daripada 1,244,740 kes yang diisytiharkan didaftarkan di 191 negara dan wilayah sejak epidemik pertama muncul di China, pada bulan Disember.

Daripada kes ini, sekurang-kurangnya 238,800 orang kini dilaporkan pulih.

Dalam tempoh 24 jam, 4,690 kematian baru dan 75,522 kes baru direkodkan di seluruh dunia.

Negara yang melaporkan kematian paling baru sejak Sabtu adalah Amerika Syarikat, iaitu 1.082, Sepanyol dengan 674 dan Britain pada 621.

Daripada data yang dikumpulkan oleh pejabat AFP dari pihak berkuasa negara dan maklumat daripada Pertubuhan Kesihatan Sedunia (WHO), mungkin mencerminkan hanya sebahagian kecil daripada bilangan jangkitan sebenar.

Banyak negara hanya menguji kes yang memerlukan kemasukan ke hospital.

Itali, yang mencatatkan kematian COVID-19 pertama pada akhir Februari, mencatat 15,877 kematian, dengan 128,948 jangkitan dan 21,815 orang pulih. Ia melaporkan 515 kematian baru dan 4,316 kes baru, semalam.

Sepanyol mencatatkan 12,418 kematian dan 130,759 jangkitan, diikuti oleh Amerika Syarikat dengan 9,180 kematian dan 324,052 kes-tertinggi di dunia.

Perancis melaporkan 8,078 kematian dan 92,839 jangkitan, diikuti oleh Britain (4,934 kematian dan 47,806 kes).

China tidak termasuk Hong Kong dan Macau, kini mengisytiharkan 3,329 kematian dan 81,669 kes.

Eropah menyenaraikan 664,514 kes dan 49,137 kematian setakat ini, Amerika Syarikat dan Kanada masing-masing mempunyai 339,442 kes dengan 9,477 kematian, Asia 118,570 kes dan 4,192 kematian.

Asia Barat 76,082 kes dan 3,794 kematian, Amerika Latin dan Caribbean 30,539 kes dengan 1,053 kematian, Afrika 8,921 kes dengan 431 kematian dan Oceania 6,675 kes dengan 41 kematian. – AFP


JKR Sabah Ambil Tindakan Segera Selesai Masalah Jalan Terjejas Banjir

KOTA KINABALU, 4 Sept : Tindakan segera akan diambil Jabatan Kerja Raya (JKR) Sabah, bagi membaiki jalan yang terjejas dalam kejadian tanah runtuh dan banjir di beberapa daerah negeri ini, ekoran hujan lebat berterusan sejak Khamis lepas, kata Timbalan Ketua Menteri Sabah Datuk Seri Bung Moktar Radin.

Beliau yang juga Menteri Kerja Raya Sabah berkata kebanyakan jalan berturap yang runtuh adalah di bawah kendalian pihak konsesi telah dilantik oleh kerajaan, dan pihak berkenaan telah diarahkan untuk membaikinya dengan kadar segera.

“JKR telah pun meminta pihak konsesi yang terlibat untuk memantau dan memperbaiki mana-mana jalan raya di bawah kendalian konsesi yang berkaitan, untuk diperbaiki segara atau membuat jalan alternatif agar pengguna jalan raya tidak terkesan dengan kejadian itu,” katanya dalam kenyataan hari ini.

Bung Moktar berkata antara jalan utama terlibat ialah, jalan Kota Kinabalu ke Keningau, yang merupakan jalan persekutuan di bawah konsesi Lintasan Resources Sdn Bhd, yang kini sedang diperbaiki dan jalan altternatif juga turut disediakan kepada pengguna di laluan tersebut.

“Saya juga turut menerima aduan beberapa batang jalan raya  di beberapa buah daerah di negeri ini mengalami kerosakan, dan pihak JKR juga telah meminta konsesi yang telah dilantik untuk melaksanakan kerja kerja pembaikan segara.

“Terdapat juga aduan mengenai jalan raya dinaiki air banjir, khususnya yang terlibat dengan pembinaan lebuh raya Pan Borneo dan pihak kontraktor pelaksana telah diarah agar memantau keadaan ini serta membersihkan parit yang sedia ada, agar air tidak bertakung,” katanya.

Sementara itu, Bung Moktar meminta semua jurutera JKR di setiap daerah memantau situasi jalan yang berisiko runtuh, agar tahap keselamatan pengguna terkawal ekoran keadaan cuaca yang tidak menentu ketika ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Persekutuan Perlu Ambil Langkah Rangsang Ekonomi Sabah, Kata Salleh

KOTA KINABALU : Seorang pemimpin veteran Sabah menggesa kerajaan persekutuan mengambil inisiatif dengan langkah memulihkan ekonomi negara sambil memberi perhatian yang lebih kepada negeri itu.

Bekas ketua menteri Salleh Said Keruak, berkata inflasi dan pengangguran yang semakin meningkat amat membimbangkan.

“Sabah merekodkan insiden kemiskinan dan kadar pengangguran yang tinggi pada 2021, manakala antara yang terendah dari segi pendapatan per kapita,” katanya.

Beliau berkata, prestasi buruk negeri itu adalah hasil daripada pembangunan infrastruktur yang perlahan dan tidak seimbang, peruntukan persekutuan yang tidak mencukupi, pelaburan langsung yang tidak mencukupi atau kecil dan dasar pelaburan yang kurang kondusif selama beberapa dekad, antara sebab lain.

“Sabah kaya dengan sumber asli, terutamanya minyak dan gas dan mempunyai ladang kelapa sawit yang luas. Bagaimanapun, secara amnya, sumber Sabah telah memperkayakan orang luar dan rakyat Sabah sendiri tidak dapat menikmati dan memaksimumkan faedahnya,” katanya.

Tambahnya lagi, ‘jumlah projek pelaburan langsung yang diluluskan dalam tempoh 40 tahun lalu adalah kurang daripada RM2 bilion setahun.’

Selain itu katanya, Sabah mempunyai ruang fiskal yang kecil disebabkan peruntukan bajet pembangunan tahunan yang tidak mencukupi, yang mengehadkan kadar pembangunan infrastruktur dan potensi untuk mewujudkan peluang pekerjaan yang lebih besar.

“Peluang pelaburan di Sabah perlu digalakkan dan diutamakan oleh kerajaan persekutuan. Ini akan membantu Sabah mengurangkan ketidakseimbangan pembangunan. Sabah juga dihalang oleh infrastruktur, logistik dan ketersambungan yang lemah yang mesti ditangani segera,” tambah Salleh.

Katanya, peruntukan bajet persekutuan 2023 untuk Sabah perlu ditingkatkan dengan ketara supaya keperluan infrastruktur kritikal dapat dipenuhi, selain memerlukan pelaburan yang besar dalam pendidikan. – FMT


Kepala sangkut celah tiang

BEIJING: Seorang murid sebuah sekolah di China berdepan detik-detik cemas selepas badannya tersangkut di celah antara dua tiang selama lebih satu jam.

Murid lelaki itu dilaporkan bermain di Sekolah Rendah Jinguang di Datong sebelum memasukkan badannya di celah tiang berkenaan.

Bagaimanapun, kepalanya tersekat di celah tiang itu menyebabkan dia terperangkap.

Guru di sekolah itu pada mulanya cuba mengeluarkan murid berkenaan tetapi gagal sebelum meminta bantuan bomba.

Dalam satu rakaman video yang tular, menunjukkan anggota bomba menggunakan set jek kereta dan pemutar skru untuk mengeluarkan kanak-kanak itu.

Seorang anggota bomba dilihat membuka jek kereta berkenaan perlahan-lahan manakala seorang lagi berhati-hati memecahkan tepi tiang berkenaan menggunakan pemutar skru.

Murid itu juga dilihat cemas dan menangis sepanjang operasi berkenaan.

Selepas hampir sejam akhirnya bomba berjaya mengeluarkan murid itu yang tidak mengalami sebarang kecederaan. – Agensi


5 pasangan ditangkap bercumbu disebat di Aceh

BANDA ACEH: Lima pasangan belum berkahwin disebat di Aceh hari ini selepas ditangkap bercumbu, perbuatan jenayah menurut undang-undang Syariah yang dilaksanakan di wilayah itu.

Sebatan adalah hukuman biasa di Aceh untuk pelbagai kesalahan, termasuk berjudi, meminum alkohol dan mengadakan hubungan sejenis.

Aceh adalah satu-satunya wilayah di Indonesia yang melaksanakan undang-undang Islam.

Lima pasangan itu menerima antara empat dan 22 sebatan di luar masjid di Banda Aceh, selepas menjalani hukuman penjara beberapa bulan.

Polis pencegah maksiat menangkap mereka berpelukan dan berpegangan tangan, dan dalam beberapa kes, mengadakan hubungan seks.

Orang ramai, termasuk kanak-kanak, melihat ketika individu bertopeng yang menjalankan hukuman merotan pesalah.

“Kami harap pada masa depan, tiada lagi kes seperti ini. Ia memalukan,” kata seorang pegawai agama, Safriadi.

Disember lalu, dua lelaki yang ditangkap merogol gadis bawah umur disebat 100 rotan setiap seorang di wilayah itu. — AFP


Malaysia Dapat Tambahan 10,000 Kuota Jemaah Haji – PM

KUALA LUMPUR: Kerajaan Arab Saudi menaikkan kuota haji bagi Malaysia sebanyak 10,000, menurut laporan Bernama yang memetik Perdana Menteri Muhyiddin Yassin berkata sedemikian di Riyadh.

Muhyiddin, yang sedang dalam lawatan rasmi empat hari ke negara itu, mengadap Putera Mahkota Arab Saudi Mohammed Salman Abdulaziz Al-Saud semalam, dengan diiringi Menteri Luar Negeri Hishammuddin Hussein.

Malaysia dilaporkan semalam telah meminta Arab Saudi menaikkan kuota haji rasmi daripada jumlah semasa sebanyak 31,600.

Permintaan itu dibuat kerana populasi Malaysia sudah meningkat menjadi 31.95 juta orang, kata Muhyiddin.

Beliau berkata, kenaikan kuota haji tahunan akan membolehkan lebih ramai rakyat Malaysia pergi menunaikan haji.

Perdana menteri juga dilaporkan telah meminta keizinan bagi jemaah umrah Malaysia untuk menunaikan ibadah tersebut secepat mungkin susulan wabak Covid-19.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pinang Ibu, Nikah Anak

SULAWESI, INDONESIA: Pada mulanya lelaki berusia 58 tahun ini melamar si ibu, tetapi wanita itu menolak dan menawarkan anak gadisnya berusia 19 tahun untuk dinikahi.

Pernikahan kedua-duanya berlangsung di Dusun Cippaga, Desa Bana, Bontocani, Sulawesi Selatan di depan penghulu, menurut laporan Kompas.

Lelaki berkenaan, Bora menggemparkan penduduk sebaik melafazkan ijab kabul dengan isterinya, Ira Fazillah yang berusia 19 tahun.

Dilaporkan sebelum itu Bora melamar ibu kandung Ira, tetapi ditolak sebelum ibu gadis itu menawarkan anak sulungnya untuk dinikahi.

Proses pernikahan berjalan lancar dengan mas kahwin diberikan 10 juta rupiah (RM2,841) serta tanah dan kebun seluas satu hektar.

“Awalnya Bora melamar ibunya, tapi sang ibu menolak, malah menawarkan anak gadisnya untuk dinikahi.

“Atas persetujuan kedua-duanya, maka pernikahan itu dilangsungkan,” kata Ketua Kampung Bana, Ishak ketika dihubungi.

Bora juga dilaporkan seorang lelaki bujang dan tinggal sendirian selepas merantau ke Sulawesi Tenggara.

Sementara itu, Ira Fazillah adalah anak sulung daripada tiga beradik.

“Kedua-dua orang tua Ira sudah lama bercerai dan selama ini dibesarkan oleh ibunya yang bekerja sebagai petani,” kata Ishak.

Ishak berkata, pernikahan itu berlangsung atas dasar suka sama suka bagi mengeratkan hubungan kekeluargaan.- Agensi


Terus tembak!

Bangkok: Seorang wanita di utara Thailand bertindak menembak suaminya selepas bergaduh dengan lelaki itu yang enggan memberitahu siapa yang menelefonnya pada lewat malam Hari Velentine lalu.

Dalam kejadian di daerah Kalasin, Jumaat lalu, pasangan berkenaan, Dr Ratthasat, 45, dan isterinya, Mayura, 44, bertengkar ketika makan malam selepas si suami enggan memberitahu siapa menelefonnya pada 14 Februari lalu.

Menurut laporan beberapa portal berita Thailand, pertengkaran itu berpanjangan sehingga ke rumah dan dalam keadaan kelam-kabut, wanita berkenaan melepaskan tembakan yang mengenai pipi suaminya.

Portal The Thaiger melaporkan, Mayura yang panik dengan kejadian itu terus menghubungi polis dan mereka mendapati dia duduk di sebelah suaminya yang terbaring berlumuran darah.

Sepucuk pistol ditemui di lantai manakala keadaan dalam rumah berselerak dengan pakaian.

Portal Daily News melaporkan, Mayura mengaku tertembak suaminya dengan pistol 9mm itu ketika mereka bertengkar dan dia menghalau suaminya keluar dari rumah.

Menurut jurucakap polis Somdej, Kolonel Thaweesak Raksasin, wanita itu mendakwa suaminya menerima panggilan telefon daripada seseorang dan mengelak pertanyaannya serta enggan memberitahu siapa pemanggil itu.

Mayura kini menghadapi dakwaan cubaan membunuh namun dakwaan mungkin lebih berat bergantung kepada keadaan suaminya yang cedera parah dan masih dirawat di hospital. – Agensi


‘Semangat Kental, Kita Akan Tumbangkan BN’ – Shafie

KOTA KINABALU: Presiden Parti Warisan (Warisan), Datuk Seri Panglima Mohd Shafie Apdal mengingatkan ahli Warisan agar teruskan perjuangan dalam politik dengan semangat yang kental.

Semangat perjuangan itu aka membolehkan Warisan berada di landasan yang betul untuk menumbangkan Barisan Nasional (BN) sekali lagi pada pilihan raya akan datang.

Beliau berkata, jika ahli-ahli parti dapat menjaga Warisan dan perjuangan parti dengan baik, pilihan raya akan datang Warisan mampu menumbangkan BN.

Katanya, perwakilan parti perlu sentiasa meningkatkan dan perkuatkan iltizam untuk berhadapan dengan Pilihan Raya Umum Ke-15.

“Kita mahu melahirkan banyak generasi muda sebagai pelapis kepimpinan parti. Kita mahu melahirkan generasi muda menerusi kepimpinan kita.

“Oleh itu, Parti MUDA boleh menggunakan platform kami kerana dalam perjuangan tidak boleh bersendirian, mesti ada rakan dan gabungan.

“Mana mungkin kita boleh tumbangkan BN kalau hanya kita sendirian. Walau kita tidak banyak duit namun, kita akan terus berjuang untuk anak-anak Sabah.

“Namun, apabila kita laungkan Sabah untuk rakyat Sabah, tidak bererti negeri ini hak kita sahaja. Saya sayang orang Semenanjung, keluarga dan menantu saya juga dari Semenanjung dan Sarawak.

“Apa yang kita laungkan itu hak kita kerana itu perjanjian yang harus ditunaikan. Perjanjian (MA63) untuk tunaikan hak Sabah,” katanya semasa merasmikan Persidangan Agung Tahunan Warisan di Dewan Hakka hari ini.

Bagaimanapun, Ahli Parlimen Semporna ini kecewa apabila orang Sabah berpecah kepada UMNO, Parti Keadilan Rakyat (PKR) hingga menyebabkan negeri ini miskin biarpun kaya dengan sumber asli. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Empat Maut Kereta Bertembung Lori Di Jalan Beluran – Telupid

SANDAKAN: Empat maut selepas kereta dinaiki bertembung lori tiga tan di Jalan Hutan Simpan berhampiran simpang Beluran-Telupid, Sandakan pada 1.30 tengah hari ini.

Bagaimanapun, identiti semua mangsa belum dapat dikenal pasti lagi.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan berhubung kemalangan itu pada 1.43 tengah hari.

Katanya, seramai 10 anggota bersama sebuah jentera dari Balai Bomba dan Penyelamat (BBP) Beluran digerakkan ke lokasi dengan segera.

“Komander operasi memaklumkan kemalangan antara lori dan sebuah Proton Saga serta membabitkan lima mangsa.

“Pemandu lori terselamat, namun empat mangsa dalam kereta tersepit dan dikeluarkan pasukan, seterusnya disahkan meninggal dunia oleh pasukan perubatan.

“Semua mangsa diserahkan kepada polis untuk tindakan lanjut,” katanya dalam kenyataan, hari ini.

Jurucakap itu memberitahu operasi ditamatkan pada 2.36 petang.


Kes Video Lucah Hubungan Sejenis Amat Rumit – Ketua Polis Negara

Siasatan kes video lucah hubungan sejenis membabitkan bekas Ketua AMK Santubong, Haziq Abdullah Abdul Aziz mengambil masa yang agak panjang kerana perlu dilakukan secara berhati-hati.

Ini disebabkan bahan bukti dan maklumat berkaitan perlu dikumpulkan sebelum sesuatu tindakan susulan diambil, termasuk merakam percakapan beberapa individu yang dapat membantu siasatan.

Ketua Polis Negara, Datuk Seri Abdul Hamid Bador, berkata siasatan dilakukan juga perlu telus kerana tidak mahu ada pihak menjadi mangsa atau teraniaya disebabkan maklumat yang tidak benar.

“Kes video (lucah) ini rumit kerana membabitkan ahli politik. Jadi, kita perlu berhati-hati dan tidak tergesa-gesa mengambil tindakan terhadap mana-mana pihak yang tidak bersalah dan tindakan Polis Diraja Malaysia (PDRM) adalah mengikut Prosedur Operasi Standard (SOP) ditetapkan.

“Malah, faktor kertas siasatan yang sebelum ini sudah dua kali dihantar kepada pejabat Peguam Negara dan dikembalikan semula kepada PDRM bersama arahan tertentu yang baharu turutm menyebabkannya mengambil sedikit masa,” katanya.

Beliau berkata demikian ketika ditemui selepas menghadiri Majlis Penganugerahan Pingat Jasa Pahlawan di Kem Pasukan Gerakan Am (PGA) Semenyih, di sini hari ini.

Abdul Hamid berkata, proses siasatan mengambil masa yang agak panjang kerana perlu diperhalusi dan dikemaskini dari semasa ke semasa susulan bukti dan maklumat baharu yang diperoleh.

“Ingin ditegaskan bahawa siasatan tidak boleh dibuat dalam keadaan tergesa-gesa kerana banyak perkara perlu diteliti bagi melengkapkan kertas siasatan sebelum diputuskan pejabat Peguam Negara untuk tindakan selanjutnya,” katanya.

Sementara itu, beliau tidak menolak kemungkinan akan ada tangkapan susulan dalam tempoh terdekat hasil soal siasat ke atas enam individu ditahan malam kelmarin, termasuk Haziq.

Ia berikutan dalam setiap tangkapan dilakukan, pasti ada petunjuk baharu sehingga membolehkan dalang utama di sebalik pembikinan dan penyebaran video lucah itu, yang tersebar sejak 11 Jun lalu, dikenal pasti.


357 pegawai, anggota PPM Sabah bertugas sepanjang Ramadan, Aidilfitri

SANDAKAN, 17 Mei – Seramai 357 pegawai dan anggota Pasukan Polis Marin (PPM) Wilayah 4 Sabah bertugas sepanjang bulan Ramadan sehingga sambutan Aidilfitri kali ini, kata Komandernya ACP Mohamad Pajeri Ali.

Beliau melahirkan penghargaan kepada pegawai dan anggota yang berkorban untuk memantapkan keselamatan di perairan negara demi keselesaan masyarakat menyambut Ramadan dan Aidilfitri nanti.

“Peranan PPM Wilayah 4 Sabah dalam penguatkuasaan undang-undang maritim dianggap lebih berat berbanding wilayah PPM lain.

“Saya berharap mereka yang bertugas pada hari lebaran dapat bergembira bersama rakan seperjuangan dalam penugasan yang juga mengorbankan masa untuk berjauhan daripada keluarga tercinta,” katanya kepada pemberita selepas program berbuka puasa di kapal PPM Sandakan berdekatan Pulau Bai kira-kira 2.5 batu nautika dari sini, malam tadi.

Bagi Lans Koperal Mohd Farid Abdul Rahman, 26, dari Teluk Intan, Perak, tahun ini merupakan kali ketiga beliau menyambut Aidilfitri ketika bertugas di perairan.

“Saya berterima kasih kepada isteri dan keluarga saya kerana memahami kerjaya saya untuk menjaga perairan negara.

“Sememangnya bertugas pada hari raya dan berjauhan daripada keluarga amat menyedihkan, namun saya bersyukur mempunyai rakan-rakan dalam PPM mengalami susah dan senang bersama,” katanya.

Sementara itu, Ketua Bahagian Risik dan Operasi PPM Sabah DSP Abdul Rahman Mat Hassan, 49, kenaikan pangkat kepada Superintenden dan akan memikul tugas baharu sebagai Timbalan Komander PPM Wilayah 5 Sarawak tidak memberikannya peluang untuk merayakan Aidilfitri bersama keluarga.

Selepas 24 tahun bertugas di Sabah, yang mana peluang untuk pulang beraya di Kelantan juga amat tipis kerana komitmen tugas, beliau akan melapor diri di Kuching pada 24 Mei ini.

“Saya mengucapkan selamat bertugas kepada semua pegawai dan anggota PPM, khususnya di Wilayah 4 Sabah, lebih-lebih lagi yang menjaga perairan di ESSZone (Zon Selamat Timur Sabah).

“Kita sedia maklum pernah berlaku insiden penculikan di perairan Sabah, namun sejak penubuhan ESSCom (Kawasan Keselamatan Khas Pantai Timur Sabah), kawalan keselamatan di perairan dimantapkan lagi dengan gabungan PPM, Pasukan Gerakan Am, Agensi Penguatkuasaan Maritim Malaysia, Angkatan Tentera Malaysia, Tentera Laut Diraja Malaysia dan Angkatan Tugas Bersama 2,” katanya.


Shafie tekad bangunkan Sabah

KOTA KINABALU: Datuk Seri Mohd Shafie Apdal meminta semua pihak menerima keputusan Mahkamah Tinggi yang memutuskan beliau kekal Ketua Menteri Sabah yang sah, sambil bertekad meneruskan usaha membangunkan negeri ini.

Beliau yang juga Presiden Parti Warisan Sabah (WARISAN) yang turut berada di Kompleks Mahkamah Kota Kinabalu bagi mendengar secara dekat keputusan mahkamah, turut meminta semua pihak tidak mempersoalkan keputusan dibuat Hakim Mahkamah Tinggi, Datuk Yew Jen Kie.

“Apa yang penting ialah bekerja dan membantu rakyat miskin serta membawa pembangunan ke Sabah,” katanya ketika berucap di hadapan ratusan penyokong selepas Mahkamah Tinggi menolak saman difailkan bekas Ketua Menteri, Tan Sri Musa Aman, sebentar tadi.

Dalam ucapannya, Mohd Shafie turut meminta rakyat Sabah supaya bersatu padu dan berharap keputusan mahkamah itu juga membolehkan usaha kerajaan negeri memajukan negeri ini tidak berdepan sebarang masalah.

Terdahulu, Mohd Shafie disambut sorakan daripada ratusan penyokongnya yang menunggu di pekarangan kompleks mahkamah sejak tengah hari tadi, sejurus keputusan diketahui.

Sementara itu, Timbalan Menteri Dalam Negeri yang juga Ketua Wira WARISAN, Datuk Mohd Azis Jamman, menyifatkan keputusan Mahkamah Tinggi itu amat bermakna buat rakyat Sabah.

“Keputusan ini amat bermakna demi meneruskan agenda pembangunan dan menjaga kebajikan seluruh warga Sabah. Terima kasih atas sokongan padu yang diberikan kepada Ketua Menteri kita yang sah hari ini,” katanya dipetik melalui laman Facebook beliau. – Berita Harian


Tun M Tak Berdendam, Boleh Bekerja Dengan Sesiapa Kecuali Najib

Perdana Menteri Dr Manathir Mohamad berkata dalam politik tiada pakatan atau musuh yang tetap selain menjelaskan beliau telah bekerja dengan ramai individu selama beberapa dekad.

Bagaimanapun, Mahathir meletakkan pengecualian iaitu tidak akan berkerjasama dengan bekas perdana menteri Najib Razak.

“Kamu tahu, saya boleh bekerja dengan (bekas perdana menteri) Najib Abdul Razak sebelum ini? Tapi, sekarang saya boleh bersama dengan (veteran DAP) Lim Kit Siang.

“Lihat, saya tidak berdendam dengan dia (Kit Siang). Jika kita boleh lakukan sesuatu yang baik, saya akan bekerjasama dengannya. Tetapi Najib, saya tidak fikir dia boleh berbuat sesuatu yang baik kerana dia melanggar undang-undang […] Saya fikir dia perlu membayar harga yang tinggi kerana mencuri wang kerajaan,” katanya.Iklan

Mahathir berkata demikian ketika diminta mengulas spekulasi bahawa penyokong beliau cuba membawa masuk PAS dalam kerajaan persekutuan.

Terdahulu, FMT melaporkan pakatan politik baru itu bakal menyingkirkan DAP dan peluang Presiden PKR Anwar Ibrahim menjadi perdana menteri seterusnya.

Mahathir, ketika ditanya kebenaran di sebalik spekulasi tersebut bagaimanapun hanya ketawa.

“Ya, ada gambar saya bersalam (presiden PAS) Abdul Hadi Awang.

“Saya bertemu semua orang termasuk pemberita yang tidak baik […] bukan hanya pemberita yang baik. Itulah pekerjaan saya. Saya bertemu dengan semua orang walaupun orang-orang ini, musuh saya dan semua itu, ” katanya.

Sidang media itu disiarkan secara langsung oleh Bernama TV di laman Facebook.

Diasak soalan sama ada Pakatan Harapan (PH) meminta sokongan luar iaitu PAS, perdana menteri menjelaskan pertemuan sebelumnya dengan pemimpin PAS namun tidak memandang berat mengenainya.

Beliau juga tidak menyatakan bila pertemuan itu berlaku atau siapa yang ditemui.

“Mereka jumpa, mereka bimbang dengan beberapa perkara.

“Saya kata ia sangat mudah. Kalau kami buat sesuatu buruk, jangan sokong kami di parlimen. Kalau kami buat yang baik, walaupun kami pembangkang , tapi apa yang dilakukan adalah baik untuk negara, tolong sokong kami. Itu sahaja.

“Jadi, ada beberapa perkara di parlimen, perkara-perkara tertentu disokong, undang-undang tertentu dari kerajaan disokong oleh PAS jika ia baik, tetapi jika mereka fikir ia buruk, jangan sokong,” katanya.

Susulan kemenangan PH dalam PRU14, PAS membentuk gabungan pembangkang dengan Umno yang dipanggil “Muafakat Nasional”.

Presiden PAS, Abdul Hadi Awang berulang kali mengisytiharkan sokongannya terhadap kepimpinan Mahathir dan memintanya berkhidmat sehingga habis penggal berbanding menyerahkan kuasa kepada Anwar.

Sebelum ini, sekretariat PH mendakwa bekas naib presiden Umno, Hishammuddin Hussein cuba menubuhkan kerajaan baru tanpa DAP.

Anggota parlimen Umno itu, bagaimanapun menafikan dakwaan tersebut selepas dikatakan beliau cuba menghalang Anwar menggantikan Mahathir.


Azeem remaja Malaysia terpantas dunia

KUALA LUMPUR: Malaysia kini mempunyai permata paling bernilai apabila Muhammad Azeem Mohd Fahmi diiktiraf sebagai remaja terpantas di dunia untuk peringkat umur bawah 16 tahun (B16) dalam acara 200 meter (m).

Ia berdasarkan kajian terperinci dilakukan oleh ahli Kesatuan Statistik Balapan dan Padang (ATFS), Jad Adrian Washif yang menyifatkan pencapaian Azeem itu adalah antara terbaik di dunia sepanjang zaman.

Menurutnya, catatan masa 21.24 saat (s) yang dilakukan atlet dari Perak yang genap15 tahun semalam dalam Kejohanan Olahraga Majlis Sukan Sekolah Malaysia (MSSM) di Johor minggu lalu meletakkannya sebagai remaja terpantas di dunia.

“Sewaktu Azeem berlari di Johor, dia berusia 14 tahun 360 hari, bermakna ketika itu usianya belum genap 15 tahun.

“Kepantasan dicatatkan (21.24s) itu meletakkan dia di kedudukan terbaik dunia pada ketika ini untuk peringkat umur bawah 16 tahun, dan ketiga terbaik sepanjang zaman bagi peringkat umur 14 tahun,” kata Jad Adrian kepada Sukan BH.

Jad Adrian yang juga Ketua Pusat, Sukan Kekuatan dan Daya Tahan di Institut Sukan Negara (ISN) turut membuat kajian bagaimana hendak menilai sama ada hebat ataupun tidak seseorang atlet, selain melihat kepada pingat kemenangan.

Katanya, pencapaian terbaik dunia acara 200m bagi atlet berusia 14 tahun untuk hampir dua dekad adalah milik Darrel Brown dari Trinidad and Tobago, iaitu dengan catatan masa 21.20s.

“Brown selama ini adalah pelari terbaik, namun ia dipadamkan oleh Sachin Dennis dari Jamaica yang merekodkan 20.89s, baru-baru ini.

Berikut statistik dan perbezaaan catatan masa yang direkodkan Jad Adrian mengikut peringkat umur dunia dari 2016 hingga 2019.

10.59 … Dominik Illovszky (HUN)-4 Jan 2002 (14)

10.68 … Khafre Brown (USA)-29 Mei 2001 (15)

10.68 … Justin Tsukamoto (JPN)-22 March 2001 (15)

10.71 … Javon Williams (TTO)- 2001 (15)

10.75 … Edward Osei Nketia (NZL)-8 May 2011 (15)

21.32 … Khafre Brown (USA)-29 Mei 2001 (15)

21.70 … Roshaun Rowe (JAM)-23 September 2002 (14)

21.70 … Jayson Weber (RSA)-1 Jan 2001 (15)

21.71 … Andrew Brown (USA)-2003 (13)

21.77 … Ashton Allen (USA)-25 March 2002 (14)

10.51 … Sachin Dennis (JAM)-2 Ogos 2002 (15)

10.71 … Avindale Smith (TTO)-23 Januari 2002 (15)

10.71 … Darian Clarke (BAR) born. 5 March 2002 (15y)

10.73 … Raphael Bouju (NED)-15 Mei 2002 (15)

10.77 … Enrico Sancin (ITA)-5 March 2002 (15)

20.89 … Sachin Dennis (JAM)-2 Ogos 2002 (15)

21.23 … Ashton Allen (USA)-25 March 2002 (15)

21.24 … Avindale Smith (TTO)-23 Januari 2002 (15)

21.29 … Marcellus Moore (USA)-30 Jun 2002 (15)

21.44 … Darian Clarke (BAR)-5 March 2002 (15)

21.45 … Sasha Zhoya (FRA)-25 June 2002 (15)

21.52 … Dominic Ogbechie (GBR)-15 Mei 2002 (15)

10.37 … Terrique Stennett (JAM)-3 Januari 2003 (15)

10.68 … Brune Godson (NGR)-2003 (15)

10.72 … Alexander  Nunley (USA)-9 September 2003 (15)

10.78 … Muhammad Azeem Fahmi (MAS)-29 April 2004 (14)

10.81 … Adrian Kerr (JAM)-2003 (15)

21.69 … Adrian Kerr (JAM) born. 2003 (15)

21.74 … Bouwahghi Nkrumie (JAM)-16 Februari 2004 (14)

21.78 … Shakeem McKay (TT0)-2003 (15)

21.89 … Muhammad Azeem Fahmi (MAS)-29 April 2004 (14)

10.54 … Bouwahghi Nkrumie (JAM)-16 Februari 2004 (15)

10.63 … Muhammad Azeem Fahmi (MAS)-29 April 2004 (15)

10.69 … Christopher Scott (JAM)-2004 (15)

10.70 … Wei Hao Lun (TPE)-2004

21.24 … Muhammad Azeem Fahmi (MAS)-29 April 2004 (15)

21.56 … Wei Hao Lun (TPE)-2004

21.77 … Alicke Cranston (JAM)-6 Mei 2004 (15)

21.83 … Dalan Oliphant (RSA)-3 Julai 2004 (15) – Berita Harian


Larikan Jenazah Bapa, 4 Beradik Direman 3 Hari

KOTA KINABALU: Empat beradik yang ditahan polis selepas melarikan jenazah bapa mereka dari Hospital Lahad Datu di sini kelmarin, direman selama tiga hari bermula hari ini.

Pesuruhjaya Polis Sabah, Datuk Hazani Ghazali berkata, semua suspek berusia 26 hingga 31 tahun itu direman untuk siasatan lanjut kerana melanggar prosedur operasi standard (SOP) untuk pengurusan wabak Covid-19.

Katanya, jenazah lelaki berusia 58 tahun terbabit yang menerima rawatan hospital berkenaan sebagai pesakit dalam siasatan (PUI).

“Ahli keluarga sudah diberikan penerangan berhubung SOP pengurusan jenazah ketika krisis wabak Covid-19 dan perlu menjalani ujian saringan risiko jangkitan.

“Bagaimanapun, mereka enggan mematuhi SOP berkenaan dan nekad membawa balik jenazah ke rumah mereka di Kampung Panji, Lahad Datu,” katanya ketika ditemui di Ibu Pejabat Kontijen (IPK) Sabah, hari ini.

Hazani berkata, jenazah berkenaan sudah dibawa balik ke Jabatan Forensik untuk proses dan keputusan ujian covid-19.

Katanya, siasatan kes dijalankan mengikut Seksyen 270 Kanun Keseksaan yang membawa hukuman denda atau penjara selama dua tahun atas kedua-duanya sekali.

“Kes turut disiasat mengikut Seksyen 22(b) Akta Pencegahan Dan Pengawalan Penyakit Berjangkit 1988,” katanya.

Sehubungan itu, Hazani berkata, orang ramai dinasihatkan supaya mematuhi SOP ditetapkan dalam usaha memerangi penularan Covid-19

Katanya, tindakan sedemikian dibimbangi mencetuskan kluster baru seperti dilaporkan berlaku di negara jiran apabila seluruh kampung dijangkiti penyakit berkenaan selepas urusan pengebumian jenazah positif Covid-19.

Pada jam 8.30 malam semalam, empat beradik ditahan polis selepas bertindak melarikan jenazah bapa mereka dalam kejadian di Hospital Lahad Datu.

Keempat-empat beradik itu dipercayai bertindak sedemikian selepas enggan membenarkan pihak hospital menjalankan SOP untuk pengurusan wabak Covid -19 terhadap jenazah bapa mereka. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kewujudan Pejabat Daerah Kalabakan Baharu Mampu Tingkat Pembangunan Ekonomi

KALABAKAN : Daerah ini dilihat berpotensi besar dalam pembangunan ekonomi dan sosial seperti Tawau selepas wujudnya Pejabat Daerah Kalabakan yang telah memulakan operasinya pada awal tahun ini.

Menteri Pembangunan Luar Bandar negeri, Datuk Ewon Benedick berkata langkah kerajaan untuk mewujudkan pentadbiran sendiri daerah Kalabakan sangat bertepatan dan wajar dilaksanakan.

“Ini satu sejarah kepada rakyat Kalabakan kerana akhirnya mempunyai pejabat daerah berstatus penuh dan saya percaya ia akan memberi perkhidmatan lebih baik terhadap urus tadbir pembangunan di sini.

“Daerah ini perlu ditambah baik dari semasa ke semasa untuk mempersiapkan cabaran yang akan di hadapi dan membangunkan potensi sedia ada serta potensi baru yang kita dapat daripada perpindahan Ibu kota Indonesia” katanya ketika berucap sempena perasmian Majlis Pra Pelancaran Pejabat Daerah Kalabakan di sini, hari ini.

Turut hadir Ahli Dewan Undangan Negeri (Adun) Tanjung Batu, Datuk Hamisa Samat; Timbalan Majlis Perbadaran Tawau, Koh Lian Leong dan mantan Pegawai Daerah Kalabakan, Jablee Jaratul.

Menurutnya pejabat daerah yang baharu dan kakitangannya diharapkan dapat memberikan suntikan semangat untuk memastikan pembangunan di daerah ini terlaksana dengan jayanya.

“Saya percaya wakil rakyat dan kepimpinan di peringkat daerah Kalabakan sedang dalam rancangan untuk menyediakan pelan pembangunan yang lebih komprehensif bagi memudahkan kerajaan menyediakan peruntukan bersesuaian dalam pelan pembangunan itu.

“Ini termasuklah program kampung dan Mini Estate Sejahtera yang sudah dilaksanakan. Bermula tahun depan KPLB akan melaksanakan banyak lagi program dengan sejumlah peruntukkan tertentu oleh kerajaan negeri,” jelasnya.

Ewon berkata program yang dijalankan itu untuk membantu daerah-daerah yang mempunyai perusahaan pelancongan berasaskan komuniti seperti menyediakan peruntukan jalan raya menuju ke pusat pelancongan.

“Kementerian juga menyediakan program bekalan air luar bandar untuk membekalkan air bersih khusus untuk kampung-kampung yang belum mendapat bekalan air bersih daripada Jabatan Air Sabah.

“Selain itu, KPLB juga ada memperkenalkan program bekalan elektrik luar bandar alternatif untuk kawasan kampung yang masih tidak mendapat bekalan elektrik daripada Sabah Electricity Sdn Bhd (SESB),” katanya. – SabahNewsToday


KWSP Umum Dividen 5.2% Bagi Simpanan Konvensional, Shariah 4.9%

KUALA LUMPUR: Kumpulan Wang Simpanan Pekerja (KWSP) mengumumkan dividen 5.2% bagi simpanan konvensional dan pada 4.9% bagi simpanan shariah untuk tahun kewangan 2020.

Ia melibatkan agihan RM42.88 bilion bagi simpanan konvensional dan RM4.76 bilion bagi simpanan shariah serta jumlah agihan dividen bagi tahun 2020 adalah sebanyak RM47.64 bilion, katanya dalam kenyataan.

Angka itu sedikit rendah berbanding 5.45% bagi simpanan konvensional dan 5.0% bagi simpanan shariah pada 2019, masing-masing melibatkan agihan RM41.68 bilion dan RM4.14 bilion ketika itu.

Namun, angka ini lebih tinggi berbanding 4.25% yang dilaporkan Amanah Saham Nasional Bhd.

Ia juga jauh lebih tinggi daripada tawaran bank untuk simpanan tetap, yang ditawarkan antara 1.8% hingga 2.2%, bergantung pada jumlah dan jangka masa.

Perkembangan ini berlatarkan jangkaan pembayaran yang lebih rendah ekoran kesan pandemik ke atas ekonomi sejak tahun lepas.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: 47 Kes Baharu, Tiada Kematian Hari Ini

KUALA LUMPUR: Tiada kematian berkaitan jangkitan Covid-19 dilaporkan kepada Pusat Kesiapsiagaan dan Tindak Cepat Krisis Kebangsaan (CPRC), setakat 12 tengah hari ini.

Ketua Pengarah Kesihatan, Datuk Dr Noor Hisham Abdullah berkata, ia menjadikan jumlah kumulatif kes kematian akibat jangkitan wabak berkenaan dalam negara kekal 113 kes.

Mengenai bilangan kes baharu positif Covid-19, beliau berkata, sebanyak 47 kes dilaporkan hari ini, mencatatkan 6,941 kes keseluruhan dalam negara.

Menurutnya, daripada jumlah itu, kes baharu itu membabitkan 21 kes import, manakala 26 kes membabitkan penularan dalam komuniti dan keseluruhannya membabitkan 17 kes bukan warga Malaysia.

Katanya, seramai 13 pesakit dirawat di Unit Rawatan Rapi (ICU), enam pesakit menggunakan bantuan alat pernafasan.

“Bilangan pesakit yang telah sembuh seramai 44 orang, ini menjadikan 5,615 pesakit telah sembuh dan discaj hospital dengan kadar kesembuhan 80.9 peratus.

“Kes aktif (positif Covid-19) kebolehjangkitan seramai 1,213 pesakit, mereka sudah diasingkan dan diberi rawatan,” katanya ketika sidang media harian Covid-19 di Putrajaya, hari ini. – HMetro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Covid-19: Remaja 14 Tahun Antara 12 Kematian Di Sabah

KOTA KINABALU: Remaja lelaki berusia 14 tahun antara 12 kes kematian baharu yang dilaporkan hari ini, iaitu yang tertinggi sejak pandemik Covid-19 melanda negara.

Pesakit yang merupakan pendatang asing tanpa izin (PATI) ini mempunyai penyakit tibi meningitis dan hidrosefalus dan meninggal dunia di Hospital Queen Elizabeth.

Ketua Pengarah Kesihatan, Tan Sri Dr Noor Hisham Abdullah berkata, kesemua kes kematian hari ini dilaporkan di Sabah. Daripada 12 kes ini, empat kes melibatkan bukan warganegara dan lapan kes babitkan warganegara.

Daripada jumlah itu, lapan kes kematian dilaporkan di Hospital Queen Elizabeth, dua kes di Hospital Duchess of Kent, Sandakan dan satu kes masing-masing di Hospital Kudat dan Hospital Tawau.

Kesemua pesakit itu berusia 14 hingga 80 tahun dan kebanyakan mempunyai sejarah penyakit kencing manis, darah tinggi, penyakit jantung dan strok.

Dengan 12 kematian terbaru ini, ia menjadikan kes kematian yang dilaporkan di Malaysia meningkat kepada 263 kes, sementara kes kematian di Sabah menjadi 131 kes.

Untuk hari ini, daripada 1,054 kes positif baharu Covid-19 yang dilaporkan, 14 kes adalah kes import dan selebihnya 1,040 adalah jangkitan tempatan.

Hari ini, sebanyak 678 kes positif baharu atau 64.3 peratus dilaporkan di Sabah sementara, sebanyak 81 kes baharu dilaporkan di Wilayah Persekutuan Labuan.

Sebanyak dua kluster baharu dilaporkan di Negeri Sembilan dan Pulau Pinang.

Bilangan kes pulih yang dilaporkan hari ini adalah sebanyak 875 kes, dengan bilangan kumulatif kes pulih adalah sebanyak 23,995 kes.

Tambahan 1,054 kes baharu itu menjadikan bilangan kumulatif kes di Malaysia sebanyak 34,393 kes. Sebanyak 10,135 kes aktif dengan 94 kes ditempatkan di Unit Rawatan Rapi (ICU) dan 32 kes memerlukan bantuan alat pernafasan.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah singkir Kelantan

KOTA KINABALU: Sabah layak ke separuh akhir Piala Malaysia buat kali pertama selepas 11 tahun apabila menewaskan Kelantan 1-0 dalam aksi suku akhir kedua di Stadium Likas, di sini, malam tadi.

Kemenangan itu menyaksikan Sabah layak menerusi kelebihan jaringan di tempat lawan walaupun kedudukan agregat terikat 2-2.

Pada perlawanan berkenaan, Kelantan terlebih dulu mencemaskan pintu gol Sabah menerusi cubaan Mohd Khairul Rizam Che Soh seawal minit ke-3, namun rembatannya berjaya diselamatkan penjaga gol, Rozaimie Rohim dalam keadaan satu lawan satu.

Beraksi di hadapan lebih 20,000 penyokong, Sabah memperoleh gol pertama menerusi sepakan penalti penyerang import, Rodoljub Paunnovic pada minit ke-30.

Pengadil, Fitri Maskon, memberikan sepakan penalti selepas bola terkena tangan salah seorang pertahanan Kelantan dan ia disempurnakan dengan baik oleh Paunovic bagi menjadikan kedudukan 1-0.

Selepas jaringan itu, Kelantan cuba mencari gol penyamaan namun setiap serangan mereka berjaya dipatahkan pertahanan Sabah yang dikemudi ketua pasukan, Rawilson Batuil dan kedudukan itu kekal sehingga tamat separuh masa pertama.

Perlawanan tampak seimbang di awal permainan namun Sabah memiliki peluang baik pada minit ke-62 menerusi cubaan Mohd Azzizan Nordin, bagaimanapun, sepakannya itu berjaya ditepis keluar penjaga gol Kelantan, Mohd Faridzuean Kamaruddin.

Pasukan tuan rumah kemudian terus garang memburu jaringan dan hampir memperoleh gol kedua menerusi rembatan kencang Alto Linus dari luar kotak penalti, namun ia berjaya dibaca Faridzuean.

Seminit kemudian, Paunovic pula memiliki peluang baik, bagaimanapun, cubaannya hasil hantaran cantik Maxsius Musa sedikit tersasar di sebelah kanan tiang gol lawan.

Di masa kecederaan permainan, perlawanan semakin ‘panas’ apabila penyerang import Kelantan, Cristiano Marcolino Santos dilayangkan kad merah.

Kedudukan 1-0 kemudian kekal sehingga tamat perlawanan sekali gus melayakkan Sabah ke peringkat empat terbaik selepas kali terakhir melakukannya pada 2007.


PRN Sabah: Christina Nafi Tinggalkan PKR Untuk Sertai Warisan

TAWAU: Pengerusi PKR Sabah Datuk Christina Liew Chin Jin menafikan ura-ura yang mengatakan dirinya akan meninggalkan parti itu dan menyertai Parti Warisan Sabah (Warisan).

Ahli Parlimen Tawau yang juga Ahli Dewan Undangan Negeri (ADUN) Api-Api itu berkata, beliau sedar Warisan merupakan parti tempatan yang kuat, tetapi beliau juga akan pastikan PKR Sabah terus beri kerjasama utuh kepada Ketua Menteri Mohd Shafie Apdal.

Katanya lagi, mereka yakin kerjasama itu akan memastikan kemenangan dalam Pilihan Raya Negeri (PRN) Sabah yang akan diadakan dalam tempoh 60 hari.

“(Khabar angin ini) tak betul. Hanya satu yang betul, iaitu saya tetap kerjasama dengan Ketua Menteri dan Warisan seperti dahulu,” katanya kepada pemberita pada Jumaat.

Beliau berkata demikian selepas menyampaikan sumbangan daging korban kepada penduduk dan sumbangan tikar sembahyang kepada Masjid Sirotul Mustaqim Kampung Air Batu 4 Setengah, Jalan Apas, di sini.

Christina juga meluangkan masa untuk melawat lebih 20 buah masjid bagi menyampaikan sumbangan sejadah, selain menyumbangkan empat ekor lembu untuk dikorbankan sempena Aidiladha di kawasan Parlimen P190 Tawau.

Ditanya keyakinan beliau untuk mempertahankan kemenangan kerajaan Sabah, beliau berkata, ia merupakan mandat rakyat untuk memilih pemimpin yang mereka percayakan untuk memimpin negeri ini.

Dalam pada itu, Christina berkata, PKR Sabah akan mengadakan mesyuarat bersama DAP Sabah berhubung pembahagian kerusi bagi menghadapi pilihan raya.

Ujarnya lagi, beliau telah pun menghubungi DAP sertai parti komponen lain dalam Pakatan Harapan (PH) untuk mengadakan mesyuarat bersama selepas perayaan Aidiladha – Awani

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


1,114 Karton Arak Seludup Bernilai RM144,150 Dirampas

PENAMPANG: Sebanyak 1,114 karton minuman keras bernilai hampir RM144,150 dipercayai diseludup, dirampas dalam serbuan di Jalan Lembaga Air Kasigui, di sini, Sabtu lalu.

Difahamkan, dalam kejadian jam 12 tengah hari itu, polis turut menahan dua lelaki tempatan dipercayai terbabit dalam aktiviti berkenaan.

Pesuruhjaya Polis Sabah, Datuk Omar Mammah, berkata, terdahulu, sepasukan pegawai dan anggota polis bergegas ke tanah lapang di situ untuk melakukan pemeriksaan selepas mendapat maklumat berhubung aktiviti penyeludupan tersebut.

“Hasil serbuan yang dilakukan, polis menemui dua buah lori yang diparkirkan di kawasan tanah lapang dan berpagar seterusnya membawa kepada penemuan 1,114 karton minuman keras pelbagai jenama berkenaan.

“Polis percaya semua minuman keras tersebut diseludup ke daerah ini tanpa membabitkan pembayaran cukai,” katanya kepada media, di Ibu Pejabat Polis Daerah (IPD) Penampang, hari ini.

Terdahulu, beliau meluangkan masa lebih satu jam mengadakan lawatan kerja di IPD berkenaan.

Turut hadir Ketua Jabatan Siasatan Jenayah Negeri Sabah Datuk Jauteh Dikun dan Ketua Polis Daerah Penampang Deputis Superintendan Mohd Haris Ibrahim.

Omar berkata, dalam operasi yang sama, pihaknya turut menahan dua lelaki berumur 20 dan 36 tahun dipercayai bekerja sebagai pemandu dan kelindan lori tersebut.

“Setakat ini, kami masih menyiasat dalang aktiviti penyeludupan minuman keras tersebut.

“Kes disiasat mengikut Seksyen 135 (1)(d) Akta Kastam 1967,” katanya.


ESSCOM Kesan Tekong Bot Bersubahat Lindungi PTI Di Sabah

KALABAKAN: Pihak Kawasan Keselamatan Khas Pantai Timur Sabah (ESSCom) melalui unit perisikannya sedang mengesan tekong bot warga tempatan dan asing yang bersekongkol dengan pendatang haram untuk keluar dan masuk di perairan Zon Selamat Timur Sabah (ESSZone).

Pengarah Bahagian Tindakan Awam ESSCom,Terry Henry berkata tindakan itu bagi memutuskan rantaian berkaitan pendatang haram di Sabah.

“Mereka yang didapati bersekongkol dan cuba melindungi pendatang haram boleh diambil tindakan mahkamah di bawah Akta Imigresen Perkara 56(a)(1), jika sabit kesalahan boleh dihukum lima tahun penjara, denda RM10,000 atau kedua-duanya,” katanya pada program Merdeka @ komuniti daerah Kalabakan anjuran bersama ESSCom dan Jabatan Penerangan Tawau di sini, Selasa.

Beliau turut memohon semua pihak tidak bersubahat dan memberi perlindungan kepada pendatang haram kerana ia salah di sisi undang-undang.

Sementara itu, katanya ESSCom kini melaksanakan Operasi Cegah Pati (OCP) di dua daerah tumpuan pendatang haram iaitu Tawau dan Sandakan.

Menurut Terry,  OCP yang dikoordinasi ESSCom itu turut melibatkan Angkatan Tentera Malaysia, Polis Diraja Malaysia dan Agensi Penguatkuasaan Maritim Malaysia.

Di Tawau, beliau berkata sebanyak 3,115 pemeriksaan dilakukan sepanjang OCP dilaksanakan sejak 20 April sehingga semalam, melibatkan 23 kes tangkapan pendatang haram berumur antara dua hingga 60 tahun.

Katanya, sebanyak 41 bot membabitkan 615 pendatang haram warga Indonesia turut diusir sepanjang tempoh itu.

Sebelum ini, Menteri Dalam Negeri Datuk Seri Hamzah Zainudin berkata terdapat 37 titik pendaratan pendatang haram dikenal pasti membabitkan 10 daerah di Sabah.

Ia membabitkan 11 kawasan di Sandakan; Lahad Datu (lima); masing-masing empat kawasan di Tawau, Kudat dan Beluran; Kunak (tiga); dua kawasan di Kota Marudu dan Kinabatangan serta satu kawasan di Semporna dan Pitas.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perkongsian hasil dengan Sabah, Sarawak bergantung kedudukan ekonomi

KUALA LUMPUR: Perkongsian hasil kerajaan untuk Sabah dan Sarawak bergantung kepada kedudukan kewangan serta ekonomi negara.

Menteri Kewangan, Lim Guan Eng berkata, ketika ini kedudukan fiskal kewangan tidak mengizinkan kerajaan melaksanakan perkongsian hasil itu.

Katanya, ini kerana kedudukan ekonomi sejak kerajaan Pakatan Harapan (PH) mengambil alih pentadbiran menunjukkan ia belum dapat dilaksanakan.

“Suka atau tidak, rela atau tidak, skandal besar yang berlaku ini sememangnya sudah menjejaskan kedudukan ekonomi.

“Kenyataan dan hakikat ini adalah berdasar angka dan fakta, kita kena menghadapinya serta berusaha secara bersama mengatasinya,” katanya menjawab soalan tambahan Wong Chen (PH-PKR Subang) mengenai tempoh masa pelaksanaan perkongsian hasil kerajaan dengan Sabah dan Sarawak.

Terdahulu, menjawab soalan asal Wong Chen mengenai perkongsian hasil itu, Guan Eng berkata Kerajaan Persekutuan akan sentiasa cuba memenuhi tuntutan dan hak kerajaan negeri selaras dengan Perlembagaan Persekutuan.

Namun, katanya perkara itu tertakluk kepada kemampuan dan kedudukan hasil kerajaan, malah turut dijelaskan oleh Perdana Menteri ketika mempengerusikan Majlis Kewangan Negara pada 7 Jun lalu.

“Untuk itu, selaras dengan Teras 4 Buku Harapan, mesyuarat Kabinet pada 5 September 2018 sudah bersetuju dengan penubuhan Jawatankuasa Khas Kabinet untuk menyemak Perjanjian Malaysia 1963 dan mengesyorkan kepada Kerajaan Persekutuan berhubung pelaksanaan hak dan autonomi Sabah serta Sarawak.

“Jawatankuasa Khas Kabinet ini dilaksanakan melalui tiga peringkat iaitu Jawatankuasa Pemandu, Jawatankuasa Teknikal dan Jawatankuasa Kerja yang masing-masing dipengerusikan Perdana Menteri, Menteri di Jabatan Perdana Menteri (Undang-Undang) dan dianggotai oleh pakar bidang tertentu, ” katanya.

Beliau menjelaskan, jawatankuasa itu akan memberi keutamaan kepada prinsip keadilan dan kesaksamaan bagi memastikan semua pihak mendapat keadilan seperti yang diperuntukkan di sisi undang-undang negara demi menegakkan kedaulatan undang-undang negara.


Sukan SEA: Malaysia Dimalukan Kemboja, Skuad U23 Negara Gagal Ke Separuh Akhir

MANILA: Cabaran skuad bola sepak bawah 22 tahun (B-22) negara pada saingan Sukan SEA 2019 berakhir selepas tewas 1-3 di tangan Kemboja dalam aksi terakhir Kumpulan A di Stadium Rizal Memorial, sebentar tadi.

Keputusan itu menyaksikan Kemboja mengiringi juara kumpulan, Myanmar mara ke separuh akhir biarpun Filipina menang 6-1 ke atas Timor Leste dalam satu lagi perlawanan berlangsung serentak.

Kemboja layak berdasarkan jumlah gol yang memihak pasukan itu.

Malaysia seharusnya menyalahkan diri sendiri di atas kegagalan kali ini dengan pemain jelas tidak menunjukkan prestasi terbaik mereka dalam keempat-empat perlawanan peringkat kumpulan.

Aksi dengan Kemboja hari ini menjadi satu lagi bukti skuad bimbingan Datuk Ong Kim Swee itu gagal menunjukkan semangat juang tinggi biarpun sedar mereka wajib meraih tiga mata.

Sebaliknya, lawan yang dilihat lebih dahagakan kemenangan apabila mengawal perlawanan sejak dari awal bagi memburu gol.

Buruan gol Kemboja akhirnya membuahkan hasil apabila In Sodavid membuka tirai jaringan minit ke-56 sebelum Sieng Chathea meledak gol kedua pasukan itu dua minit kemudian.

Keo Sokpheng melengkapkan kemenangan Kemboja apabila meledak gol ketiga minit ke-67.

Gol Malaysia dijaringkan Quentan Cheng pada minit ke-89.

Kali terakhir Malaysia memenangi emas bola sepak Sukan SEA adalah pada edisi 2011 di Jakarta, Indonesia yang juga di bawah kendalian Kim Swee.


2 Kes Covid Varian Delta Pertama Di Sabah Dikesan, 3 Lagi Di Labuan

KOTA KINABALU: Dua kes Covid-19 varian Delta yang pertama di Sabah telah dikesan, menurut data dari Ketua Pengarah Kesihatan Tan Sri Dr. Noor Hisham Abdullah hari ini.

Selain varian Delta yang dilaporkan paling cepat merebak di banyak bahagian dunia sekarang, dua lagi kes baharu dari variant of concern (VOC) Alpha atau varian UK juga didapati di Sabah iaitu di dalam Kluster Gusi di Kg Gusi di Kinarut, Papar yang sekarang berada di bawah Perintah Kawalan Pergerakan Diperketatkan.

Tiga lagi kes baharu varian Delta juga dikesan di Labuan, menurut data lagi.

Di antara 23 Jun 2021 dan 30 Jun 2021, sebanyak 28 kes varian baharu virus SARS-CoV-2 telah dilaporkan, kata Noor Hisham dalam siaran akhbar.

“Sebanyak 25 kes adalah VOC manakala tiga kes lagi adalah Variant of Interest (VOI) iaitu:

– 18 kes varian Delta (B.1.617.2);

– Lima (5) kes varian Beta (B.1.351);

– Tiga (3) kes varian Kappa (B.1.617.1); dan

– Dua (2) kes varian Alpha (B.1.1.7).

“Ini menjadikan jumlah kumulatif kes yang dijangkiti oleh virus SARS-CoV-2 yang dikategorikan sebagai VOC dan VOI adalah sebanyak 217 kes.

Daripada jumlah yang dikesan tersebut, 198 kes adalah VOC manakala 19 kes adalah VOI,” kata Noor Hisham.

Menurut data Noor Hisham lagi, secara keseluruhan, KKM telah mengesan tiga kes varian Alpha (semua kes tempatan), empat Beta (semua tempatan) dan dua Delta (semua tempatan) di Sabah.

Manakala di Labuan secara kumulatif, sembilan kes Delta — empat impot dan lima tempatan — telah dikesan.

Menurut Kementerian Kesihatan, varian paling bahaya Delta paling banyak dikesan di Labuan, Negeri Sembilan dan Kuala Lumpur. – Harian Ekspres

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Penyelenggara ‘Flying Fox’ Ditemui

TUARAN: Mayat pekerja penyelenggaraan ‘flying fox’ yang dilaporkan hilang selepas terjatuh ke Sungai Tuaran di Taman Duta Villa, Tamparuli, di sini, sejak Isnin lalu, ditemui pagi tadi.

Mayat mangsa yang dikenali sebagai Tai Kee Ting, 29, itu ditemui rakan sekerjanya yang turut serta dalam operasi mencari dan menyelamat (SAR) kira-kira jam 10.30 pagi.

Ketua Balai Bomba dan Penyelamat (BBP) Daerah Tuaran, Abdul Qawie Abdul Gapar, berkata mayat mangsa diserahkan kepada polis untuk tindakan selanjutnya.

Katanya, mayat mangsa ditemui terapung di tepi sungai sejauh satu kilometer dari lokasi dia dilaporkan terjatuh.

“Pihak bomba terpaksa meluaskan kawasan pencarian sehingga enam kilometer, namun keadaan air deras dan kabut menyebabkan mangsa sukar ditemui.

“Operasi sudah memasuki hari ketiga dan keadaan air yang mulai jernih memudahkan penemuan mayat mangsa,” katanya ketika dihubungi, hari ini.

Abdul Qawie berkata, operasi yang disertai seramai 10 anggota dan pegawai itu ditamatkan pada jam 12.08 tengah hari.

Sementara itu, Ketua Polis Daerah Tuaran, Deputi Superintendan Mohd Hamizi Halim mengesahkan penemuan mayat terbabit.

Katanya, mayat mangsa sudah dihantar ke hospital Queen Elizabeth dan setakat ini, kes diklasifikasikan sebagai mati mengejut (SDR).

Dalam kejadian Isnin lalu, mangsa dikatakan cuba menyeberangi sungai menggunakan ‘flying fox’ untuk menjalankan kerja-kerja penyelenggaraan.

Bagaimanapun, struktur besi permainan berkenaan tumbang sehingga menyebabkan tali sauh berserta mangsa terjatuh ke dalam sungai.


Polis Tawau terus giat laksana operasi di kawasan panas

TAWAU: Polis Tawau akan mengadakan operasi secara berterusan di kawasan-kawasan panas sebagai langkah untuk mensejahterakan daerah ini.

Ketua Polis Daerah Tawau ACP Fadil Marsus berkata PDRM akan mengadakan operasi besar-besaran melibatkan pelan pencegahan dan pengoperasian PDRM Sabah seperti yang diarahkan oleh Pesuruhjaya Polis Sabah.

“Kita akan melibatkan semua agensi di daerah ini dan sasaran utama ialah operasi dadah, jenayah serta kesalahan yang lain,” katanya hari ini.

Beliau berkata, sepanjang beberapa bulan ini, operasi secara agresif akan dilakukan terhadap kawasan-kawasan panas terutamanya untuk jenayah dadah.

“Bila kita berjaya membuat tangkapan jenayah dadah, secara tidak langsung kesalahan yang lain juga akan turut terkesan,” katanya.

Menurutnya, sempena sambutan Hari Polis hujung bulan Mac ini, pasukan polis Tawau akan menggerakkan anggota untuk menjalankan operasi secara berterusan.

“Kita akan hiasi dan sambut Hari Polis dengan menggempur sarang-sarang jenayah sehingga daerah ini boleh dianggap ‘Tawau Sejahtera’,” katanya. – Utusan Borneo


‘Bapa Rajin Cebok Berak Anak Perempuannya, Rupa-Rupanya Dicabul Anak Sendiri’

Hancur luluh hati isteri apabila mendapati anak-anak perempuannya dicabul oleh suaminya sendiri membuatkan dia terpaksa mengambil keputusan untuk tidak lagi bersama ‘iblis’ itu.

Menurut perkongsian dari Sukri Eusoff di Twitter, kes itu diketahuinya dari siaran radio Sinar FM yang mendedahkan kerajinan seorang bapa mencebok anak-anak perempuannya, rupa-rupanya ada udang di sebalik batu.

“Aku dengar radio petang tadi, depa sembang pasal isu patut tak ayah cebok berak anak perempuan. Terkejut gila wei bila seorang ini hantar WhatsApp beritahu suami dia rajin, selalu cebok anak-anak perempuan dia.

“Yang peliknya setiap kali keluar toilet, anak-anak dia mesti menangis. Bila ditanya kenapa, diorang diam.

“Sebab curios sangat, tanya budak-budak tu. Diorang tak jawab. Dia bawa pergi hospital untuk periksa dan doktor sahkan ada kecederaan di kemaluan budak-budak itu.

“And yes, diorang semua kena cabul dengan bapak diorang sendiri masa setiap kali cebok berak tu! Tiga orang anak perempuan dia, kecil-kecil lagi. Seorang lagi selamat sebab masih bayi.

“Sekarang dia dah tuntut fasakh la. Dia sedih gila sebab orang yang dia harapkan boleh buat anak-anak dia macam tu. Dia tak boleh bayangkan derita anak-anak dia yang masih kecil tu. Diorang mesti trauma sampai besar.

“Ingatkan suami ringan tulang, rupanya bernafsu iblis! Buat malu kaum je,” katanya.


Projek Naik Taraf Hospital Tawau Akan Siap Hujung Tahun Ini

TAWAU : Projek naik taraf Hospital Tawau akan disiapkan menjelang hujung tahun ini dan setakat 31 Mac lepas, kemajuan kerja projek itu sudah mencapai 70 peratus siap, kata Timbalan Menteri Kerja Raya Datuk Arthur Joseph Kurup.

Beliau berkata bagi memastikan baki kerja projek itu dapat disiapkan, kontraktor perlu mencapai sasaran kemajuan kerja ditetapkan iaitu siap sebanyak empat peratus pada setiap bulan.

“Sasaran tersebut adalah berdasarkan perbincangan bersama kontraktor dan juga langkah-langkah pemantauan yang diambil Jabatan Kerja Raya (JKR) bagi memastikan kemajuan kerja mengikut jadual yang ditetapkan.

“JKR memantau rapi pelan mitigasi dan kemajuan kerja kontraktor, selain prestasi pihak kontraktor akan dinilai mengikut laporan kemajuan kerja mingguan yang perlu dihantar,” katanya kepada pemberita selepas melawat projek itu di sini hari ini.

Menurut Arthur, JKR juga tidak akan teragak-agak untuk mengeluarkan amaran kepada kontraktor sekiranya sasaran kerja berkenaan didapati tidak dicapai.

“Projek naik taraf hospital ini dimulakan pada 2017 dan dijadualkan siap pada 2020 dengan kos kira-kira RM210 juta, namun projek ini mengalami kelewatan berikutan pelaksanaan Perintah Kawalan Pergerakan (PKP) akibat COVID-19 termasuk masalah struktur tanah, dan JKR membenarkan Lanjutan Masa (EOT)  kepada kontraktor untuk menyiapkannya.

“PKP yang dilaksanakan membawa kepada rantaian masalah antaranya kekurangan pekerja tempatan dan asing serta kesukaran mendapat bahan binaan akibat penutupan kilang,” katanya sambil menambah ketika ini kontraktor menggunakan 80 peratus pekerja tempatan di lapangan sekali gus mengurangkan kebergantungan kepada pekerja asing.

Apabila projek berkenaan siap, Arthur berkata naik taraf itu menjadikan Hospital Tawau sebagai hospital terbesar di Pantai Timur Sabah sekali gus hospital rujukan kepada daerah sekitar.

Katanya lagi, bangunan baharu hospital akan menempatkan 154 katil dan menjadikan jumlah keseluruhan katil di Hospital Tawau sebanyak 555 katil, di samping kemudahan lain disediakan termasuk enam bilik bedah, empat suite endoskopi, 30 unit hemodialisis serta helipad pertama di Sabah.

Beliau berkata pihaknya akan memastikan projek itu siap pada waktunya kerana  menjadi hasrat kerajaan bagi menyediakan kemudahan kesihatan terbaik untuk Keluarga Malaysia selain penantian rakyat yang inginkan kemudahan perubatan selesa. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ESSCOM Tahan 41 PATI Di Perkampungan Atas Air Di Kunak

KUNAK: Kawasan Keselamatan Khas Pantai Timur Sabah (ESSCom) yang menyelaraskan Operasi Gasak Laut menahan 41 pendatang asing tanpa izin (PTI) di tiga perkampungan atas air, di sini.

PTI yang terdiri 21 lelaki dan 20 wanita yang berumur antara 6 hingga 65 tahun itu ditahan di Kampung (Kg) Pangkalan (Sumil), Kg Kunak Jaya Laut dan Kg Kulluk dalam operasi yang diadakan bermula  jam 3 pagi.

Komander ESSCom Datuk Hazani Ghazali berkata, kesemua yang ditahan kerana tidak memiliki sebarang dokumen dan yang meragukan.

Katanya, kesemuanya telah dibawa ke Pusat Tahanan Sementara Tawau untuk tujuan dokumentasi sebelum dihantar ke negara asal masing-masing.

“Operasi ini disertai 176 anggota keselamatan dan agensi awam dan telah memeriksa sebanyak 255 orang seterusnya menahan 41 orang untuk siasatan mengikut Akta Imigresen 1959/63,” katanya dalam kenyataan.

Hazani berkata, operasi itu dijalankan untuk mengekang kemasukan dan kewujudan PTI yang disyaki menjadi tali barut kepada kumpulan jenayah penculikan untuk wang tebusan (KFR) yang menjadikan kawasan-kawasan perkampungan setinggan atas air untuk mengintai mangsa selain menjadi tempat persembunyian mereka.

Selain itu, menurut Hazani, operasi ini juga bertujuan menunjukkan kehadiran pasukan keselamatan secara terkoordinasi bagi mewujudkan elemen cegah rintang di kawasan itu.

Dalam operasi itu juga, Sabah Electricity Sdn Bhd turut melaksanakan operasi pemotongan bekalan elektrik di rumah-rumah setinggan yang didapati membuat penyambungan secara haram.

Hazani berkata ESSCom akan memperhebatkan lagi operasi-operasi gasak pada masa akan datang untuk memburu saki baki tali barut KFR di samping meneutralkan kawasan ‘hotspot’ daripada sebarang unsur jenayah.

Tambahnya, keberkesanan operasi-operasi seumpama itu amat penting diteruskan untuk membendung kawasan tumpuan yang disyaki menjadi tempat kegiatan dan persembunyian penjenayah.

“Beberapa ancaman yang telah dikenalpasti dan sering berlaku di kawasan tumpuan di pantai timur Sabah perlu ditangani secara berkesan bagi memastikan kawasan ini bebas daripada kegiatan jenayah rentas sempadan yang boleh mengancam keselamatan, keharmonian dan kesejahteraan hidup di kawasan ini,” katanya.

Dalam pada itu, Hazani merakamkan setinggi-tinggi penghargaan dan ucapan terima kasih kepada semua agensi keselamatan dan awam yang telah membantu menjayakan operasi ini.

Antara terlibat dalam operasi ini terdiri Polis Diraja Malaysia, Angkatan Tentera Malaysia, Agensi Penguatkuasaan Maritim Malaysia, Angkatan Tugas Bersama 2, 8 Rejimen Askar Melayu Diraja, Batalion 13 Briged , Pasukan Gerakan Am Batalion 17, Jabatan Imigresen Malaysia, Jabatan Pendaftaran Negara Malaysia, Sabah Electricity Sdn Bhd dan Majlis Daerah Kunak.


Gempa Bumi Sederhana Landa Mindanoa

MANILA: Gempa bumi sederhana bermagnitud 5.9 melanda Mindanoa, Filipina pada 6.37 pagi ini.

Menurut Jabatan Meteorologi Malaysia, gempa bumi itu berlaku kira-kira 18 kilometer (km) timur laut dari Bislig, Filipina pada kedalaman 36 kilometer. .

Bagaimanapun, kejadian gempa itu tidak membawa ancaman tsunami kepada Malaysia.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pagar Rumah Guna Zink Elak Covid-19

SEMARANG: Bimbang dirinya dan keluarga dijangkiti Covid-19 mendorong seorang lelaki di Desa Ajibarang Wetan, Jawa Tengah memagar rumahnya menggunakan zink.

Sabar Suharno, 46, bertindak sedemikian selepas menyedari pertambahan kes wabak itu setiap hari sehingga menimbulkan ketakutan kepadanya.

Walaupun dipandang sinis jiran namun ia tidak dipedulikan lelaki itu yang menganggap tindakannya hanya untuk menjaga diri dari dijangkiti wabak.

“Biasanya ada yang menyokong dan mengutuk, namun saya tidak ambil kisah dan hanya berusaha untuk menjaga diri,” katanya seperti dilaporkan portal berita Tribunnews.com.

Sabar berkata, dengan memasang zink sejak dua minggu lalu, ia boleh membataskan pergerakan dan mengurangkan interaksi dengan orang luar.

Tindakannya itu juga terdorong selepas seorang jirannya meninggal dunia kerana dijangkiti Covid-19.

“Saya sering membaca berita mengenai Covid-19 dan menyebabkan saya menjadi takut jika dijangkiti,” katanya.

Bagi memudahkan pemantauan pergerakan di luar rumah, Sabar turut memasang kamera litar tertutup (CCTV).

Sabar juga tidak akan keluar dari rumahnya dan bergantung kepada penjual barangan harian yang berniaga di kampungnya untuk membeli keperluan.

“Di sini, ramai peniaga datang menjual barang dan saya bergantung kepada mereka kerana tidak mahu keluar dari rumah.

“Selain itu saya meminta anak untuk memesan barangan menggunakan perkhidmatan jualan atas talian,” katanya. – Agensi


Lebih Ramai Kanak-Kanak Bawah 12 Tahun Di Sabah Positif Covid-19

KOTA KINABALU: Kerajaan Sabah bimbang dengan peningkatan jumlah kanak-kanak berusia 12 tahun ke bawah yang dijangkiti wabak Covid-19 di negeri itu.

Menteri Perumahan dan Kerajaan Tempatan Sabah, Masidi Manjun berkata, daripada 253 kes baharu yang dilaporkan dalam tempoh 24 jam lalu, 50 kes membabitkan kanak-kanak 12 tahun ke bawah yang belum layak divaksin.

Ia meningkat daripada 31 kanak-kanak yang dilaporkan dijangkiti virus itu sehari sebelumnya.

“Statistik jangkitan membabitkan kanak-kanak 12 tahun ke bawah agak tinggi dan membimbangkan.

“Kami berharap ibu bapa dan juga guru di sekolah mengambil langkah berjaga-jaga dan inisiatif diperlukan untuk mengurangkan risiko jangkitan dalam kalangan mereka yang belum layak untuk vaksinasi,” katanya dalam analisis wabak Covid-19 hari ini.

Katanya, beliau bimbang dengan jumlah kes hari ini, iaitu peningkatan sebanyak 92 kes berbanding semalam.

Beliau berkata, 45.8% kes dikesan daripada saringan kontak rapat, menghampiri 43.1% kes yang dikesan daripada saringan simptom secara rambang.

“Ini jelas menunjukkan penularan Covid-19 secara berleluasa dalam komuniti dan juga individu yang mengabaikan SOP.

“Kami berharap lonjakan secara mendadak ini bukan disebabkan orang ramai yang menyambut Tahun Baharu dengan melanggar SOP dan nasihat Kementerian Kesihatan.”

Beliau turut memberi amaran jumlah kes akan meningkat jika rakyat terus mengabaikan pematuhan SOP. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 5 Lagi Doktor Di Itali Meninggal Dunia, Lebih 2,600 Staf Kesihatan Disahkan Positif

Seramai lima lagi doktor di Itali meninggal dunia akibat koronavirus, menjadikan jumlah kematian dalam kalangan staf kesihatan sebanyak 13 kes.

Setakat ini, seramai 2,629 petugas kesihatan disahkan positif COVID-19, lapor Daily Mail.

Jumlah petugas kesihatan yang positif virus itu adalah bersamaan 8.3 peratus kes jangkitan negara itu.

Angka tersebut menyebabkan kerisauan terhadap keselamatan petugas barisan hadapan yang terpaksa bersentuhan dengan pesakit COVID-19 secara kerap.

Sementara itu menurut laporan Euronews, seorang doktor berusia 57 tahun sebelum ini disahkan mengalami pneumonia sebelum meninggal dunia.

Dalam temubual terakhir beliau sebelum disahkan positif COVID-19, Marcello Natali berkata beliau terpaksa mengendalikan pesakit tanpa memakai sarung tangan kerana kehabisan stok. Susulan itu, beliau dimasukkan ke hospital di Cremona sebelum dipindahkan ke Milan setelah menunjukkan simptom pneumonia.

Terkini, Itali mencatatkan sebanyak 4,207 kes positif dan 475 kematian baru. Jumlah kematian yang tinggi itu menjadikan rekod jumlah kematian sehari paling tinggi di dunia, mengatasi jumlah kes kematian sehari dilaporkan di China, negara bermulanya wabak berkenaan.

Rekod kematian tertinggi dalam tempoh sehari sebelum ini turut dilaporkan di Itali dengan jumlah kematian 368.

Dalam perkembangan yang lain, kerajaan Itali dilapor akan memanjangkan tempoh perintah berkurung yang sebelum ini akan tamat pada 3 April.


Lelaki Acu Pisau, Pijak Anak Dalam Siasatan Polis

TAWAU: Seorang lelaki yang disyaki mendera dua anaknya di Ulu Balung, di sini sedang dalam siasatan pihak polis.

Video perbuatan lelaki terbabit tular di media sosial sejak kelmarin sehingga mengundang pelbagai reaksi daripada orang ramai.

Dalam video itu, lelaki terbabit berkali-kali memijak kaki, perut, leher dan kepala kanak-kanak lelaki dan perempuan yang dianggarkan berumur tiga hingga lima tahun.

Menerusi dua video masing-masing berdurasi 16 dan 26 saat itu, suspek turut kelihatan mengacukan senjata tajam dipercayai pisau sambil memijak dua kanak-kanak malang itu dengan mengugut mahu membunuhnya.

Ketua Polis Daerah Tawau Asisten Komisioner Peter Umbuas ketika ditemui mengesahkan sudah menerima laporan polis mengenainya.

“Aduan dibuat oleh seorang pengguna media sosial yang bimbang keselamatan dua kanak-kanak terbabit selepas video dan gambar berkaitan tular sejak kelmarin.

“Bagaimanapun, kami masih menyiasat perkara ini termasuk kesahihan video dan gambar berkenaan,” katanya.

Menurutnya, beliau juga sudah mengarahkan pegawai dan anggota bertugas ke lokasi seperti didakwa bagi tujuan siasatan, namun sehingga kini, tiada tangkapan dilakukan. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Seorang Maut Kemalangan Babitkan Enam Buah Kenderaan Di Semporna

SEMPORNA: Seorang wanita maut, manakala seorang lelaki cedera parah akibat kemalangan jalan raya di Jalan Bekalan Air Semporna, petang hari ini.

Kemalangan tersebut membabitkan enam buah kenderaan jenis Proton Saga FLX, Isuzu DMAX, lori 10 tan muatan sawit, Toyota Hilux, Proton Persona dan Proton Waja.

Pegawai Bomba Kanan (PBK) Dua, Balai Bomba dan Penyelamat (BBP) Semporna, Ab. Hajis Marasik berkata akibat kemalangan tersebut, kedua-dua mangsa tersepit di dalam Proton Saga FLX.

Katanya mangsa tersepit berjaya dikeluarkan oleh pasukan bomba.

Salah seorang mangsa, Sitti Sham Adjarudin berusia 40 tahun disahkan meninggal dunia di tempat kejadian oleh pegawai perubatan.

Manakala, mangsa lelaki yang mengalami cedera parah dikejarkan ke hospital menaiki ambulans.

Empat mangsa lain pula mengalami cedera ringan iaitu tiga dalam Isuzu DMAX dan seorang dalam Proton Persona.

Sementara itu, Pusat Gerakan Operasi (PGO), Jabatan Bomba dan Penyelamat Malaysia (JBPM) Sabah menerima panggilan kecemasan tersebut pada pukul 3.48 petang.

Pasukan penyelamat dari BBP Semporna seterusnya respon ke lokasi kejadian menggunakan dua buah jentera bersama sembilan orang anggota.

Operasi terkawal pada pukul 4.35 petang dan tamat pada pukul 4.59 petang. -SabahNewsToday


Seniman Buat Laporan Polis

KUALA LUMPUR: Persatuan Seniman Malaysia (Seniman) membuat tiga laporan polis hari ini terhadap seorang artis wanita yang memuat naik video di media sosial hingga menimbulkan perbalahan di antara netizen dan artis tempatan.

Presidennya, Zed Zaidi ketika dihubungi berkata, laporan itu dibuat oleh tiga biro Seniman di tiga balai polis secara berasingan.

“Mereka yang membuat laporan polis adalah Pengerusi Biro Penguatkuasa Seniman, Badrul Muhayat; Pengerusi Biro Artis Baru, Izzmad Harun dan Penolong Setiausaha Agung Seniman, Rena Tan,” katanya kepada Harian Metro.

Menurut Zed, video yang dirakam dan dimuat naik artis wanita itu menimbulkan pelbagai perbalahan antara netizen dengan artis dan pada masa sama, mencalarkan imej Seniman sebagai persatuan.

“Kenyataannya mengganggu perpaduan dalam industri hiburan dan mengganggu ketenteraman awam. Dalam tempoh Perintah Kawalan Pergerakan (PKP) sekarang, dia sebagai artis seharusnya berkongsi maklumat dan ilmu dengan masyarakat supaya dapat membantu mereka yang memerlukan.

“Bagaimanapun, dia keluarkan video yang membuatkan masyarakat memandang negatif kepada artis dan pada masa sama, menghasut orang ramai untuk membenci artis,” katanya.

Menurutnya, apa yang digambarkan artis itu dalam video berkenaan bukan 100 peratus tepat.

“Dia ada sebut mengenai artis-artis yang menjalani kehidupan mewah, tapi itu hanyalah 10 peratus sahaja daripada realiti kerana ramai lagi yang tak berkemampuan.

“Lebih parah, tindakannya itu membuatkan ada netizen yang berani mengugut dan mengeluarkan kata-kata yang tidak sepatutnya kepada artis dan persatuan.

“Dalam tempoh sekarang, kita sepatutnya bermuhasabah diri dan tak boleh bersikap negatif. Artis pun sama seperti rakyat yang lain, yang memerlukan bantuan dalam saat-saat sebegini,” katanya.

Zed menegaskan, pihaknya akan menyerahkan tindakan kepada pihak berkuasa dan juga Suruhanjaya Komunikasi dan Multimedia Malaysia (SKMM) untuk menguruskannya.

“Kalau ada artis lain yang turut terkesan dengan video itu, jangan berdiam diri dan pergilah buat laporan polis,” katanya.

Seniman turut menerima pelbagai tohmahan daripada masyarakat apabila menyenaraikan beberapa cadangan untuk memberi kemudahan kepada golongan artis dan penggiat seni sepanjang tempoh PKP berlangsung, baru-baru ini.

Bagaimanapun, tindakan Seniman membuat laporan itu turut ditentang segelintir artis.

Mereka menyifatkan ia hanyalah isu dalaman yang patut diselesaikan secara dalaman dan bukan mendedahkannya kepada umum. – Berita Harian


Pembinaan Jambatan Labuan Mula Buka Tender RFP Hujung Tahun Ini

KOTA KINABALU: Projek Pembinaan Jambatan Menumbok-Labuan yang akan dikendalikan dibawah Inisiatif Pembiayaan Swasta (PFI) dijangka akan dibuka bagi tender Permintaan Untuk Cadangan (RFP) pada penghujung tahun ini.

Ahli Parlimen Labuan Datuk Rozman Isli berkata, projek yang dianggarkan bernilai RM3-4 bilion itu akan melibatkan pembinaan jambatan sepanjang 10km yang menghubungkan Menumbok dengan Pulau Daat, Labuan.

Beliau berkata, setakat ini terdapat tujuh pihak menyatakan minat untuk menghantar RFP dan beliau amat berharap banyak pelabur berminat untuk melabur dalam projek jambatan yang sudah dipohon sejak bertahun lamanya itu.

Katanya, projek ini dijangka akan mulakan pembinaan dalam tempoh tiga tahun dari sekarang setelah segala proses selesai.

Menurutnya, projek itu akan dilaksanakan oleh Kementerian Wilayah Persekutuan dan Kementerian Hal Ehwal Ekonomi menerusi PFI.

Beliau berkata demikian ketika ditemui semasa mengetuai Gabungan Dewan-Dewan Perniagaan Labuan mengadakan Kunjungan Hormat kepada Ketua Menteri Datuk Seri Panglima Haji Mohd Shafie Apdal, di Pusat Pentadbiran Negeri Sabah, di sini pada Isnin.

Rozman berkata, apabila jambatan itu siap kelak, ia bukan hanya akan membangunkan sektor pelancongan di Labuan tetapi, akan membolehkan industri lain berkembang pesat. Maka, usaha menjadikan labuan sebagai hab-halal dan hab-perikanan mungkin akan dapat direalisasikan.

Mengenai kesukaran melakukan penerbangan langsung ke Labuan, beliau berkata, penerbangan langsung ke Labuan boleh dilakukan cuma ia akan mengambil masa bagi mendapatkan kelulusan Tentera Udara Malaysia. Isu ini lebih kepada perundangan.

Katanya, beliau memang berharap akan ada penerbangann langsung dari bandar besar di Asean ke Labuan dan hasrat itu boleh dilakukan dengan mewujudkan pakej pelancongan yang menghubungkan China-KK-Labuan.

Misalnya, pelancong boleh menaiki penerbangan dari China ke Kota Kinabalu dan seterusnya ke Labuan.

Katanya, usaha itu boleh dilakukan sekiranya pembangunan Labuan terus berkembang dibawah pemerintahan kerajaan yang ada pada hari ini.

Mengenai kunjungan hormat itu, Rozman berkata, beliau ada mengemukakan beberapa permintaan kepada Ketua Menteri mengenai beberapa keperluan di Labuan yang perlu dilihat.

Katanya, Ketua Menteri juga memberi jaminan, ekonomi Labuan antara yang akan dilihat dalam perancangan pembangunan Sabah pada masa hadapan.

Antaranya permintaan itu termasuk keperluan menambah ramp feri kedua di Menumbok; keperluan membenarkan nelayan Labuan memasuki perairan Pantai Barat Sabah, pelebaran jajaran Lebuh Raya Pan Borneo sehingga ke Beaufort-Menumbok-Labuan.


Dewan Rakyat Institusi Penting Bincang Isu Rakyat

KOTA KINABALU: Dewan Rakyat berperanan penting membincangkan isu dan masalah negara dan menyelesai masalah rakyat.

Ahli Parlimen Sepanggar, Datuk Mohd Azis Jamman, berkata institusi itu perlu menggalas tanggungjawab berkenaan dan sidang Dewan Rakyat mesti dilaksanakan lebih daripada sehari.

“Negeri boleh mengadakan sidang Dewan Undangan Negeri (DUN) tanpa sebarang masalah dengan mengikut prosedur operasi standard (SOP) seperti penjarakan sosial dan memakai pelitup muka. Malah, ada kerajaan negeri yang berupaya menukar Yang DiPertua Dewan Negeri.

“Tetapi kerajaan Persekutuan menggunakan pelbagai alasan seolah-olah ingin mengelak dari berhadapan dengan Ahli Parlimen di dalam Dewan Rakyat,” katanya.

Dalam kenyataan media hari ini, beliau turut berkata, Perdana Menteri, Tan Sri Muhyiddin Yassin patut mengambil peluang sidang minggu depan untuk membuktikan beliau mendapat sokongan majoriti ahli Dewan Rakyat.

“Mana-mana negara yang mengamalkan demokrasi, pada dasarnya yang layak menjadi perdana menteri yang mendapat sokongan majoriti ahli Dewan Rakyat.

“Persidangan Parlimen kali ini peluang yang baik buat beliau untuk menutup mulut pihak yang mempertikaikan legitimasi beliau sebagai perdana menteri,” katanya.

Azis turut menegaskan kerajaan tidak harus menggunakan isu COVID-19 sebagai alasan memandangkan Perintah Kawalan Pergerakan Bersyarat (PKPB) dapat dilaksanakan ke atas orang ramai dengan skala yang lebih besar, berbanding hanya 222 orang Ahli Parlimen.

Malah, pihaknya juga turut dimaklumkan semua ahli parlimen telah diwajibkan untuk membuat pemeriksaan COVID-19 pada 14 sehingga 15 Mei di Dewan Parlimen bagi memastikan semua ahli parlimen bebas COVID-19 sebelum sidang parlimen bermula yang dijadualkan 18 Mei ini.

Hari ini, Speaker Dewan Rakyat, Tan Sri Mohamad Ariff Md Yusof mengumumkan Dewan Rakyat tidak bersidang selepas titah ucapan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, pada majlis perasmian mesyuarat pertama, penggal ketiga, Parlimen ke-14, Isnin ini. – Berita Harian


Warga Emas Sambut Aidilfitri, Majlis Pengebumian Cetus 2 Kluster Di Sabah

KOTA KINABALU: Sabah semalam mencatatkan dua kluster baharu masing-masing berpunca dari warga emas yang terbabit dalam aktiviti keramaian iaitu sambutan perayaan Aidilfitri dan menghadiri majlis pengebumian.

Jurucakap perkembangan harian Covid-19 Sabah, Datuk Masidi Manjun berkata, dua kluster terbabit adalah Kluster Taman Deluxe di Penampang dan Kluster Kampung Padawan di Papar.

“Kluster Taman Deluxe membabitkan jangkitan dalam komuniti di mana kes indeks adalah suri rumah berusia 68 tahun dari Kampung Bubul Batu 2 Semporna yang merentas daerah untuk meraikan Aidilfitri bersama anaknya di Taman Deluxe, Penampang pada 15 Mei lepas sebelum dikesan positif Covid-19 pada 19 Mei hasil saringan bergejala.

“Setakat 12 tengah hari 24 Mei lalu, jumlah kumulatif kes positif Covid-19 bagi kluster ini ialah 12 orang daripada 14 orang yang disaring.

“Berdasarkan siasatan awal, berkemungkinan besar jangkitan merebak semasa sambutan hari raya di Kampung Batu 2 Semporna pada 13 hingga 15 Mei lepas. Aktiviti siasatan masih diteruskan di lapangan untuk menyiasat punca jangkitan,” katanya dalam satu kenyataan media, semalam.

Mengulas lebih lanjut mengenai Kluster Kampung Padawan yang berpunca daripada majlis pengebumian, Masidi berkata, ia mula dikesan pada 22 Mei lepas di Klinik Kesihatan Inanam, hasil saringan bergejala.

“Kes indeks ialah wanita berusia 50 tahun dari Kampung Dambai Inanam bersama tiga orang anaknya disahkan positif COVID-19.

“Susulan kes terbabit, enam orang ahli keluarga kepada kes indeks dikesan positif menjadikan jumlah kumulatif sebanyak 10 kes.

“Khuatir dengan risiko tersebut, 36 saringan dilakukan di klinik swasta sebagai inisiatif oleh kontak serta ahli keluarga kepada kes indeks.

“Pejabat Kesihatan Daerah Papar juga menjalankan 113 ujian saringan ke atas kontak rapat lain yang menghadiri satu majlid. Berdasarkan maklumat dan penelitian awal, jangkitan Covid-19 dipercayai menular semasa majlis pengebumian di Kampung Padawan pada 17 Mei lepas.

“Majlis terbabit juga dihadiri keluarga terdekat dari beberapa daerah dengan kegagalan pematuhan prosedur operasi standard (SOP) sepanjang tiga hari, termasuk aktiviti makan bersama serta berkumpul beramai-ramai pada sebelah malam,” katanya.

Dalam pada itu, Masidi yang juga Menteri Kerajaan Tempatan dan Perumahan merangkap Menteri Kewangan II negeri berkata jumlah kes harian Covid-19 semalam kekal mencatatkan sebanyak tiga angka.

“Berdasarkan laporan Jabatan Kesihatan Negeri Sabah (JKNS), jumlah kes positif baharu Covid-19 semalam adalah sebanyak 184 kes, menjadikan jumlah kumulatif sebanyak 60,562 kes dan tiada kes kematian direkodkan,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Rentung Dalam Kebakaran Di Menumbok

MENUMBOK: Seorang lelaki ditemukan rentung dalam kebakaran membabitkan dua rumah di Kampung Melikai di sini, pagi tadi.

Dalam kejadian jam 6 pagi itu, Mohd Ikmal Abdullah, 50, yang tinggal bersama tiga ahli keluarganya dipercayai gagal menyelamatkan diri selepas terperangkap di dalam rumahnya.

Ketua Zon Bomba Beaufort, Anddre Andrew berkata, pihaknya menerima panggilan kecemasan pada jam 6.12 pagi.

Katanya, sembilan anggota dan pegawai dikerah ke lokasi kejadian bersama dua jentera.

“Sebaik tiba di lokasi kejadian, terdapat dua rumah berkeluasan 353 meter persegi terbakar dan musnah hampir 100 peratus.

“Operasi memadamkan kebakaran segera dilakukan sehingga api berjaya dikawal sepenuhnya,” katanya ketika dihubungi, hari ini.

Menurutnya, sebaik api berjaya dipadamkan sepenuhnya, pemeriksaan menemukan mayat mangsa dalam keadaan rentung di bahagian dapur rumah.

“Mayat kemudiannya diserahkan kepada pihak polis untuk tindakan lanjut dan punca kejadian masih dalam siasatan,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kotak menyerupai Kaabah? PUBG akhirnya mohon maaf

Permainan berkonsepkan ‘Battel Royal’ PUBG Mobile sekali lagi dihimpit kontroversi apabila dikatakan menyentuh sensitiviti umat Islam.

Isu itu tercetus apabila PUBG atau nama sebenarnya ‘Player Unknown’s Battlegrounds’ memperkenalkan rekaan baru bagi ‘Birthday Crate’ atau kotak ganjaran yang menyerupai Kaabah.

Lebih teruk lagi, kotak terbabit boleh ditembak oleh pemain, sekali gus menimbulkan kemarahan pemain PUBG beragama Islam.

Malah ramai telah menandatangani petisyen supaya PUBG tampil memohon maaf.

Akur dengan kesalahan mereka, PUBG kemudian mengeluarkan permohonan maaf di Twitter dan berjanji akan mengeluarkan rekaan baru bagi ‘Birthday Crate’ dalam tempoh terdekat.

We appreciate your feedback on the Birthday Crate, and we apologize for this oversight. We will redesign the Birthday Crate and release it soon. Thank you for your continued support of PUBG MOBILE.6,6492:50 PM – Mar 22, 2019Twitter Ads info and privacy1,556 people are talking about thisUntuk pengetahuan anda, penghasilan rekaan baru terutama dari segi grafik itu bersempena dengan ulang tahun PUBG yang pertama.

Sehingga kini PUBG Mobile telah dimuat turun 200 juta kali dan dimainkan 30 juta pengguna setiap hari.


Covid-19: Lima Pesakit Pulih Di Sandakan, Kinabatangan Didapati Positif

KOTA KINABALU: Lima kes pesakit Covid-19 yang dilaporkan telah pulih di Sandakan dan Kinabatangan sebelum ini didapati positif dalam ujian sampel susulan.

Bilangan kes pulih di kedua-dua daerah itu didapati berkurang berbanding dua hari lalu berikutan sampel susulan kesemua pesakit itu didapati positif.

Pada 18 April, kes pulih yang dilaporkan di Sandakan adalah seramai 19 orang dan Kinabatangan seramai 16 orang. Setakat semalam, bilangan kes pulih yang dicatatkan di Sandakan adalah 17 kes dan Kinabatangan dengan 13 kes.

Pengarah Kesihatan Negeri Sabah, Datuk Dr  Christina Rundi berkata, kesemua pesakit itu telah tamat rawatan dihospital dan dilaporkan sebagai sembuh apabila dua sampel mereka sudah negatif. Namn, sampel susulan didapati positif

“Oleh itu, rawatan terhadap kesemua pesakit yang didapati positif dalam ujian sampel susulan itu perlu diteruskan bagi memastikan mereka pulih sepenuhnya,” katanya dalam satu kenyataan, di sini semalam.

Mengenai kes pulih yang dilaporkan di Tambunan, kedua-dua kes Tambunan telah pulih sejak 19 April namun, laporan hanya dikemaskini semalam.

Mengenai kes Covid-19 di Sabah, semalam hanya dua kes positif baharu dilaporkan dan ia menjadikan jumlah kes di Sabah adalah sebanyak 308 kes.

Katanya, satu kes baharu yang dilaporkan di Ranau semalam masih disiasat kerana dua kes yang dilaporkan di Ranau sebelum ini merupakan kes sporadik, iaitu kes yang tidak diketahui asal usul dan punca jangkitan.

Untuk kes baharu di Tuaran, punca jangkitan bagi kes ini juga masih dalam siasatan. – BorneoToday


Polis Tahan Sepasang Kekasih Abai Bayi Sendiri Hingga Cedera

TAWAU, 12 Feb : Polis menahan sepasang kekasih di Kampung Kausing di sini selepas dipercayai melakukan pengabaian terhadap bayi perempuan mereka yang berusia lapan bulan sehingga menyebabkan kecederaan.

Ketua Polis Daerah Tawau ACP Peter Umbuas berkata suspek lelaki berusia 42 tahun yang bekerja sebagai buruh ladang itu ditahan bersama pasangannya yang berusia 21 tahun pada 7.30 malam semalam bagi membantu siasatan.

Katanya siasatan dijalankan susulan aduan seorang pegawai perubatan Hospital Tawau pada 8 Feb lalu mengenai seorang bayi yang kini dirawat di Unit Pediatrik ICU hospital itu selepas didapati mengalami pendarahan dan bengkak otak serta kecederaan fizikal lain.

“Ibu bapa mangsa memberitahu pengadu bahawa bayi itu pernah terjatuh dari buaian pada Januari lalu akibat dibuai dengan kuat dan laju oleh si ibu,” katanya dalam kenyataan  hari ini.

Menurutnya bayi itu dilahirkan pramatang pada Jun tahun lepas dan pernah mengalami jangkitan pada usus, November lalu.

Beliau berkata kedua-dua suspek dipercayai dengan sengaja mengabaikan mangsa dengan tidak menghantar bayi itu untuk rawatan lanjut selepas terjatuh dari buaian.

Sementara itu, Peter berkata siasatan awal mendapati pasangan tersebut yang dipercayai pendatang tanpa izin bersekedudukan sejak Disember 2019  dan polis sedang menyiasat kewarganegaraan mereka.

Kedua-dua suspek direman hingga 18 Feb ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UPKO Sokong Dr Mahathir

KOTA KINABALU: Pertubuhan Kinabalu Progresif Bersatu (UPKO) konsisten dengan keputusan menyokong penuh kepimpinan Perdana Menteri Interim, Tun Dr. Mahathir Mohamad untuk terus mentadbir negara.

Presidennya, Datuk Seri Wilfred Madius Tangau berkata, UPKO bertekad untuk mempertahankan mandat yang diberikan rakyat dalam pilihan raya umum lalu.

“Pagi tadi saya telah mempengerusikan mesyuarat tergempar Majlis Tertinggi UPKO di Ibu pejabat UPKO untuk membuat pendirian berkenaan krisis kepimpinan Kerajaan Persekutuan. UPKO tidak mahu pergolakan ini berterusan lebih lama.

“Mesyuarat mengambil maklum  bahawa UPKO konsisten, selari dengan keputusan kami pada 10 Mei 2018, sehari selepas pilihan raya umum ke-14, di mana UPKO meninggalkan Barisan Nasional dan bekerjasama dengan Parti Warisan Sabah (Warisan) serta Pakatan Harapan (PH) untuk membentuk kerajaan campuran Sabah yang baru,” katanya dalam satu kenyataan hari ini.

Katanya, Majlis Tertinggi UPKO sebulat suara menyokong kepimpinan Tun Dr Mahathir Mohamad agar terus menerajui kerajaan untuk mempertahankan mandat yang diberikan kepada PH oleh majoriti rakyat Malaysia dalam PRU14.


Dr Zakir Dilarang Ceramah Di Semua Medium – Ketua Polis Negara

KUALA LUMPUR: Penceramah bebas, Dr Zakir Naik, tidak dibenarkan memberi ceramah di semua medium, termasuk dalam media sosial, kata Ketua Polis Negara, Datuk Seri Abdul Hamid Bador.

Beliau berkata, larangan memberi ceramah di seluruh negara itu terpakai sehingga siasatan polis selesai.

“Satu arahan sudah dikeluarkan polis yang melarang Zakir memberikan ceramah selanjutnya selepas episod di Kelantan, baru-baru ini, yang bertujuan untuk memberikan waktu kepada kami untuk melengkapkan siasatan berhubung laporan pihak yang berkaitan dengan episod ceramah itu.

“Apabila keluarnya arahan ini, semua Ketua Polis Negeri akan bertanggungjawab menasihati pihak yang mempunyai perancangan bagi menjemput Zakir untuk beri ceramah terbuka supaya menolaknya,” katanya kepada BERNAMA.

Abdul Hamid berkata, ceramah Dr Zakir di Kelantan menimbulkan keresahan dan kekeliruan pelbagai pihak, dan pihaknya meminta diberikan masa untuk menyiasat perkara itu.

“Kami akan mendapatkan fakta-fakta yang sebenarnya, apa yang berlaku dalam kes berkenaan,” katanya.

Menurut beliau, arahan yang dikeluarkan bertujuan bagi mententeramkan keadaan dan hanya bersifat sementara.

“Itu adalah arahan yang memang adil untuk mententeramkan keadaan, ia hanya bersifat sementara dan jika keadaan masih lagi berserabut, arahan tersebut akan kekal.

“Ia jelas bahawa kita tidak mahu forum-forum ceramah agama ini diselitkan dengan isu berkaitan dengan politik. Amat tidak sesuai sekali dalam ceramah-ceramah agama yang membabitkan isu-isu politik, baik dalam negeri mahupun luar negara,” katanya.

Abdul Hamid berkata dengan arahan yang dikeluarkan itu, polis berharap tidak timbul isu bantahan sehingga keputusan muktamad diperoleh.

“Berhubung kes ini, saya tidak mahu mengatakan pihak sana salah pihak sini betul (menuding jari) sebab beberapa tindakan diambil oleh kedua-dua pihak…oleh Zakir dan juga pihak yang tidak berpuas hati dengan kandungan ceramah beliau,” katanya.


Timbalan Menteri Kerja Raya Letak Jawatan

KUALA LUMPUR: Ahli Parlimen Sri Gading, Datuk Dr Shahruddin Md Salleh, hari ini mengumumkan peletakan jawatannya sebagai Timbalan Menteri Kerja Raya.

“Ya, betul saya meletakkan jawatan,” katanya ringkas kepada BH menerusi WhatsApp yang mengesahkan perkara itu.

Hari ini, tular dalam media sosial surat peletakan jawatan beliau sebagai Timbalan Menteri Kerja Raya.

“Dengan rasminya, saya mengumumkan meletak jawatan perkara di atas berkuat kuasa mulai hari ini.

“Saya telah melakukan ijtihad politik yang kurang tepat, iaitu dengan menyertai kerajaan Perikatan Nasional (PN).

“Saya seharusnya meletakkan keutamaan dengan membuat pertimbangan bahawa pengundi di Parlimen Sri Gading telah memilih parti Pakatan Harapan (PH) pada Pilihan Raya Umum Ke-14 (PRU-14).

“Sebagai langkah awal bagi saya membetulkan kesilapan ini, maka saya dengan ini meletak jawatan kerana saya dilantik ke jawatan ini oleh Perdana Menteri daripada kerajaan PN,” katanya dalam surat berkenaan.